text:
ORANJESTAD – Dia 20 di november “Dia Internacional di Mucha” ta e dia cu mundialmente ta para keto na derechonan di mucha. En conexion cu esaki, Gobierno di Aruba ta organisando un actividad social y un marcha dia 19 di november. Henter comunidad ta cordialmente invita pa asisti e actividad y tur scol ta invita pa inscribi y participa na e marcha pa hunto contribui na conscientisacion tocante e tema di derecho di mucha. Den cuadro di esaki, Prome Minister Evelyn Wever – Croes a bishita diferente scol cu ya a inscirbi, pa entrega e articulonan cu nan lo presenta durante e marcha.
E tratado di derecho di mucha ta consisti di diferente articulo importante di proteccion di muchanan. Tur scol ta haya e oportunidad pa carga un of dos di e articulonan aki durante di e marcha cu lo tuma luga diasabra 19 di november den centro di ciudad, Caya Betico Croes. Prome Minister Wever – Croes conhuntamente cu sra. Michella Steenvoorde – Lacle cu ta coordinador di e proyecto, a bishita varios scol pa asina entrega e banners di e articulonan cu e scolnan ta bay carga durante di e marcha. Ademas durante di e bishita, Prome Minister a splica untiki di kico e articulo ta encera y kico e derecho di mucha cu e scol ta bay carga ta nifica.
Unabes cu e marcha termina y sali for di Caya Betico Croes, e ta caba riba Plaza Padu caminda cu e scolnan por haci un presentacion (poesia, cantica, obra teatral) di e articulo cu nan a carga. Invitacion ta bay pa tur scol pa participa y pa tur mayor y demas studiante cu no ta participa na e marcha, bin mira y sostene e derecho di nos muchanan.
‘Nos muchanan ta wak nos como adulto pa nos protege nan. Pa nos percura cu nan no ta den peliger y percura cu nan no ta wordo abusa. Pero mas aun nan ta wak nos cu e speransa y confiansa cu nos tey pa haci nan feliz. Esaki ta un dia pa nos tur bin hunto y mira kico mas nos por haci pa garantisa e siguridad, proteccion y felisidad di nos yiunan.’
Prome Minister Wever – Croes a termina felicitanto Minister Rocco Tjon cu e proyecto bunita aki y e coordinador di e proyecto sra. Michella Steenvoorde – Lacle, cu ta haciendo un bunita trabou pa yega na tur e scolnan.


c: text/html

text:
[:en]Kerido amigunan di EM,
Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú i nos bienestar den kontakto ku naturalesa.
For di delaster investigashonnan hasí nos a bin komprondé ku pa 2025 e “malesa” ku lo dominá mundo lo ta depreshon. Pues no ta kanser, obesitas, diabetis problema ku nir etc. Esei ta nifiká ku depreshon ta bira un tipo di grip òf epidemia.
Kiko ta kousa di tantu depreshon?
Si nos kontesta e pregunta simpel nos por konkluí ku ta e mundu modèrno/desaroyá ta motibu di strès i strès al final ta kousa depreshon.
Kiko ta depreshon?
Depreshon ta un estado mental ku por reflehá diferente síntoma.
Un di e formanan pa stimulá e serebro ta ehersisio.
Ehersisio ta sòru pa produkshon di neurononan nobo, inkluiendo e neurotransmitornan ku ta pèrkurá pa kalma e serebro. Ehersisio ta oumentá e kantidat di kímikonan serebral manera serotonin, dopamine i norepinephrine ku ta yuda limitá efektonan di strès.
Tambe tin un téknika ku yama Emotional Freedom Technique. EFT por ta hopi efektivo pa bo reprogramá e reakshonnan di bo kurpa pa asina evitá faktornan di strès den bida diario.
Algun di e detayenan di e téknika akí ta:
1. Optimalisashon di flora den tripa
Bo tripa i bo serebro ta traha huntu, kada un ta influenshá otro. Pesei salú di bo intestinonan tin influenshá profundo riba bo salú mental i visa versa. Pues bo dieta ta di lenk na bo salú mental.
Kòrda akí riba probiótika, kuminda orgániko i bèrdura fèrmentá
Ta bon pa bo dieta ta inkluí kalidat haltu di vètnan Omega-3 di origen animal. E “vetzuur”nan EPA i DHA ta hunga un ròl grandi den estado emoshonal di hende.
3. Vitamina D
Optimalisá bo kantidat di vitamina D, por ehèmpel dor di kontakto ku solo. Vitamina D ta hopi importante pa bo estado di animo. Tambe via di kuminda, manera salmou, tuna, zeta di piska i webu
4. Bahá e kantidat di uso di suku i kuminda prosesá.
Kuminda prosesá ta kontené hopi suku i grano. Peor tambe un variedat di aditivo, manera MSG i suku artifisial, ku por afektá e funshonan di serebro i estado mental.
5. Soño
Drumi sufisiente. Bo por tin un tremendo dieta i un programa ekselente di ehersisio, pero si bo no ta drumi suficiente, bo por kai den depreshon fasilmente. Soño i depreshon ta dje liá ku otro ku un problema ku drumimentu ta parti di e síntomanan kompleho ku ta wòrdu di lebel komo depreshon.
Estilo di bida di EM
Si nos para ketu na e relato akí, nos ta komprondé dikon nos di EMCuraçao ta enfoká riba un estilo di bida diferente.
Tur esaki ta posibel ku e konsepto di EM (uso di Mikro-organismo Efektivo).
Nos por eliminá elektrosmog ku puiru di EM-serámika den ferf, semènt, betòn.
Mantené ambiente di kas salú ku Wipe & Clean neutral, Holy Basil i awor Menta.
Purifiká i revitalisá awa potatil, pa planta i pa baña ku pipanan di EM-serámika.
Planta i kria bo propio bestianan na un manera salú ku EM- aktivá i Syn Vital.
Pa mas informashon bishitá nos wèpsait www.hummingbirdfeather.com i/òf e Facebookpagina di EMCuraçao. Nos ta alkansabel telefónikamente na 747-1893, 516-5782 òf 523-0161.
Un kordial saludo,
Sandovar i Rina
[:]

robotstxt: allowed

filter: keep


text:
Minister Arends a habri dialogo encuanto e maneho di desperdicio den un reunion informativio diabierna 23 di september ultimo na Compleho Deportivo Simeon Antonio. E meta principal di e reunion ta pa tene e habitantenan di Parkietenbos na altura di e cambionan y pa haya critica constructivo di esnan cu ta sinti e efectonan directo di Dump.
E fluhonan di desperdicio lo ser redirigi di Dump na sector priva pa procesamento, esaki ta na caminda pa wordo anuncia y implementa. E obheto primordial ta pa cera e Dump Parkietenbos pa salvaguardia e salud di habitantenan y ecosistema natural, despues lo introduci cambionan legislativo cu standard ambiental pa un maneho di desperdicio responsabel. Tin fondo aloca pa otro aña por cuminsa sanea e area di Dump.
Ceramento di Dump no ta e unico reto. Na Aruba, mester di un Cambio di mentalidad y comportacion den con nos ta anda cu desperdicio. Ta premira cu e cambio aki lo bin cu resistencia pero a yega e momento pa tuma decisionnan concreto y wak pa e bienestar di nos tur.
Tin solucion exsistente pa procesa desperdicio y cera dump. Awor tambe tin un Minister cu e vision y meta pa introduci cambio a largo plaso pa beneficio di nos Pais y ta bay cumpli cu su promesa pa cera Dump Parkietenbos pa fin di e aña aki. Minister Arends ta gradici tur esnan cu a atende e reunion informativo y por a duna nan opinion pa un mihor maneho di desperdicio.


text:
Lokal
Mark Mingo ta demandá OM pa miones di florin!
PHILIPSBURG. Un notisia ku indudablemente a hasi impakto grandi den komunidat di Sint Maarten te hecho ku e èks direktor di aeropuerto Juliana na Sint Maarten, Mark Mingo a entrega demanda pa daño i perwisio kontra tur fiskal di Ministerio Publiko pe persekushon bestial kontra dje.
I pa finalmente e keda kompletamente eksonerá di tur kulpa dje kargonan ku e fiskalnan a presentá den korte. Promé ela keda apsolvé pero den apelashon Ministerio Publiko a haña un wes ku a hañ’é kulpabel, mand’é presu i konfiská su kas na preis di baka flaku.
Ela kontrata e èks fiskal Cor Merx su bufete pa entamá un demanda multi-mionario kontra gobiernu i Ministerio Publiko.
No menos ku shete fiskal ku a traha ku e kaso a pasa raya i awor a yega turno pa Mingo kobra nan pe daño ku ela sufri.
Ela pèrdè su trabou, ela pèrdè su kas i a pèrdè tur loke e tabatin.
Direkto i konkreto ela pèrdè 1 mion dòler pero indirektamente mas tantu.
Pa nan arestá hende ku tabata hasí negoshi ku e kompania di haf, nan a arestá i sera Mingo.
Ta for di 2017 nan a arestá Mingo riba sospecho di froude ku faktura falsifika i sinku aña largu e mester a bringa pa limpia su nomber i establesé su inosensia te ku resientemente ela keda totalmente eksonerá di tur kulpa.
Mientras tantu tur hende a kere ku Mingo tabata e gran malversadó den haf pero ora a investigá, ni su nomber no a kai.
Despues di a skòrs durante un aña, fiskalnan a disidi ku nan ta kulpa Mingo sin duné oportunidat pa defendé su kurpa.
Segun su abogado wesnan a faya ku Mingo ya ku despues ku nan a kondená Mingo, O’Neill Arindell i e politiko Frans Richardson, fiskal a haña ku mester pone mas preshon riba Mingo.
Menos mal ku korte a tira e petishon den bak’i sushi pero e fiskalnan a hiba e kaso Korte Supremo kaminda nan a apsolvé Mingo kompletamente.
Pió dje kaso ta ku Ministerio Publiko a atmiti ku nan a konvertí Mingo den un viktima i a laga e bandidunan mes-mes ku ta Theo Heyliger i Ton van Kooten tabata e kulpabelnan.
Mingo a pèrdè su trabou kui ela traha for di 2002 pero ela pèrdè su kas tambe.
Asina mes e ta dispuesto di yega na un areglo pa kobra daño i perwisio pasobra ela harta dje wega di polis en dief aki i ke pone e kaso su tras.
Lokal
Biahenan pa eksterior sin resultado pa Kòrsou ta kontinuá!
WILLEMSTAD – – Frakshon partido KEM a tuma nota ku turno a toka e biaha aki na 2 minister(señornan Javier Silvania i Ruisandro Cijntje) di gabinete Pisas 2, pa biaha pa Repúblika Dominikana.
Segun informashon suministrá pa e sekretario di Konseho di Ministernan(karta 25 di novèmber 2022 i ku a drenta parlamento ayera djaluna dia 28 di novèmber, 12.03 mèrdia), e 2(dos) ministernan ta biaha di dia 27 di novèmber te ku 4 di desèmber 2022 pa partisipá na e “XXV Conferencia de Zonas Francas Iberoamerica” di The Free Trade Zones Associations of the Americas (AZFA).
Frakshon KEM tin informashon ku e konferensha ta tuma lugá dianan 1 i 2 di desèmber na Punta Cana, Repúblika Dominikana, den e Hotèl Westin. Djarason dia 30 di novèmber tin programá un bishita na Parques Industriales de Zona Francas. Akinan a parti e gruponan den 2, unu pa shet’or di mainta i e otro pa och’or di mainta. Tarifa di entrada na e parke aki ta $ 300 pa kada miembro di AZFA.
Serka frakshon KEM e pregunta ta surgi mesora, pakiko mester a biaha tantu dia adelantá asina, pa asistí na e konferensha?
Frakshon KEM a bin komprendé, ku un delegashon amplio a realisá e biahe aki. Esaki ta nifiká atrobe gastamentu di plaka di pueblo, kaminda kantidat di hende ta pasando den temporada difísil, pa loke ta trata nan entrada!
4 tema lo ser diskutí durante e konferensha aki: 1.Teknologia/Inovashon, 2. Integrashon, 3. Sostenibilidat i 4. Resistensia.
Esakinan ta keda presentá pa señornan Mohamed al Muallem (visepresidente ehekutivo di DP World), James X Zhan(direktor divishon di invershon i empresanan di e konferensha di Nashonnan Uni tokante Komersio i Desaroyo), David Greenstein(fundadó/CEO di Wonder Brands), Antonio Novas Garcia(partner ehekutivo den kompania Mc Kinsey & Company).
Frakshon KEM ta di opinion, ku niun di e temanan ku lo wòrdu trata próksimamente, ta bai tin resultado pa pueblo di Kòrsou. Esaki , pa siguiente motibunan: 1. VISA pa bishita i kumpra den Zona Franka di Kòrsou. No tin determinashon pa realisá esaki. Tantu bal tin konektividat(aéreo) pero no tin posibilidat di/pa hasi negoshi. 2. No tin e faktornan kritiko di inovashon i teknologia nobo den Zona Franka di Kòrsou esaki ta nifiká ku no tin oumento di produktividat. 3. No tin integrashon i koperashon regional entre Zonanan Franka. Esaki ta stroba invershonnan i benta di tuma lugá. 4. E medio ambiente i e kambio klimatológiko. Mester tene kuenta, ku e kresiente prekupashon pa esakinan i pa Esaki pa e demanda kresiente pa produktonan mas sostenibel.
Frakshon KEM ta konkluí, ku partisipashon na e konferensha ariba menshoná ta di importansia. Esaki pa motibu, ku e invitashon a bini di e minister di Ekonomia i Komersio señor Victor Orlando (Ito) Bisonó, ku e 25 paisnan, ku ta forma e asosashon iberoamerika tei presente. Esakinan ta representá 700 Zona Franka, sòru pa 1 mion di trabou direkto i tin 10.200 empresa instalá den e 25 paisnan indiká. Simultáneamente mester atendé e 4 puntonan mas ariba indiká.
Frakshon KEM ta di opinion, ku NO por sigui hasi biahenan kostoso sin resultado.
Si riba tèrmino hopi kòrtiku NO eliminá e VISA, drecha e produkto pa ofresé invershonistanan i turistanan, Kòrsou ta keda dueila ku kranchi habrí.
Kòrsou su Zona Franka, si NO presentá un kambio den aserkamentu, maneho i tuma desishon, NO por kompetí ku otro Zonanan Franka den region.
Lokal
Kolegio Erasmo ta selebrá luna di buki a la Bi-ba-bèrdè
WILLEMSTAD- En konekshon ku Siman di Ban Lesa i luna di buki, Kolegio Erasmo a organisá diferente aktividat pa su alumnonan. E meta di e aktividatnan aki tabata pa animá e muchanan pa lesa i tambe alsa nan interes den buki. A habri e temporada ku Siman di Ban Lesa ku tabata mará na e tema di Bi-Ba-Bèrdè (Gi-Ga-Groen). Durante di e siman aki, diferente persona i outornan di buki, manera Richena Maduro, Denise De Jong-Rekwest i Ronny Lobo, a lesa buki pa e muchanan.
Despues di e siman di apertura, klasnan for di Yogatina (pre-eskolar) te ku grupo 8 a pone èkstra atenshon na tur loke tin di haber ku buki i kuenta. E muchanan a siña tokante di e diferente géneronan di kuenta, eskritornan i ilustradónan. Tambe nan a lesa kuenta pa otro i duna forma na e tema Bi-Ba-Bèrdè bishitando Curaçao Rif Mangrove Park pa siña tokante di e diferente sorto di pal’i mangel ku tin na Kòrsou, funshon di pal’i mangel, historia di e besindario di Ref i tokante di e flora i founa di e parke.
Pa sera e temporado, Kolegio Erasmo a invitá diferente persona konosí den nos komunidat pa bin lesa buki pa e muchanan. Entre e personanan aki tabatin nos minister president, Señor Pisas, Diannitsa Genaro, Glenda Sluis, Kate Ronald Martina Thielman, Judith Heldewier, Nihayra Leona, Bryan Goilo i Miriela Kwidama. Un tiki tokante di Kolegio Erasmo: Kolegio Erasmo un skol di fundeshi ku ta forma parti di Fundashon pa Skol Humanista na Papiamentu. Su fundeshi ta basá riba e filosofia Humanista i e ta e úniko skol na Kòrsou ku su idioma di instrukshon ta kompletamente na papiamentu. E aña aki Kolegio Erasmo ta selebrando su di 35 aña di eksistensia.
Lokal
Señora divorsiá a bai reklamá pero….. Ya Inspektor a laga paga restitushon na èks esposo
WILLEMSTAD Un korto sirkuito entrega di e aanslag definitivo riba balor di un kas di un pareha ku a divorsia a pone ku maske titulo di propiedat dje kas tabata riba nòmber dje muhé, Inspektor a duna òrdu pa paga e èks esposo e restitushon ku a paga di más na OZB tempu e pareha tabata kasá ainda.
E aanslagnan preliminar no tabata riba
Daily Nobo
Filis, Cubs, Arizona i Dodgers hopi interesá: Merkado pa Xander a kuminsá bira kayente…
Iran a keda eliminá i desapuntá su fanatikada
Argentina a logra pasa pa e otro buèlta
Manchester United a prepará un oferta pa Cody Gakpo
Gerardo Martino ta stop ku e selekshon mexicano
Rapper Jon Tarifa ta kolaborá ku kantante Darren Gardner den ‘When I was Younger’
ÁMTENAR NA SOAW A BIBA 7 LUNA DEN UN MUNDU DI ABUNDANSIA
Akshonistanan di Paracetamol i Ibuprofen tabatin problema finansiero na Kòrsou
Abogado Braam a gana kaso di NAf 2.206.846,25 pa Girobank
KORTE A KAMBIA SENTENSIA DEN E KASO DI MICHELANGELO PENIJN
Trending
-
Sosial6 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal6 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal7 days ago
Akshonistanan di Paracetamol i Ibuprofen tabatin problema finansiero na Kòrsou
-
Lokal5 days ago
Abogado Braam a gana kaso di NAf 2.206.846,25 pa Girobank
-
Lokal5 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal6 days ago
Trinta indokumentado venezolano kier a drenta Kòrsou ilegalmente
-
Lokal5 days ago
Wes a kondená asesino di beibi den barika di su mama


text:
Un konsumidó konsiente no solamente sa su derechinan pero tambe e mes ta kompará, reklamá, investigá i ninga di kumpra ora e ta wòrdu perhudiká. Abo konsumidó mester realisá bo mes ku abo tin poder. Hasta den un merkado di tiki suministro konsumidónan Uni por forsa e komersiante na kambio si abo sa bo derechinan, ehersé nan i no kumpra si e ta wòrdu perhudiká.
Nashonnan Uni den añanan 80 a adoptá e 8 derechinan di konsumidó basá riba un manifesto di ‘Consumers International’, e organisashon madre di tur organisashon pa konsumidó na mundu.
Fundashon pa Konsumidó ta un organisashon independiente ku a wòrdu lantá na òktober 1975 dor di algun siudadano preokupá ku a sinti e nesesidat pa lanta un organisashon ku ta sali na interes i vanguardia di konsumidónan na Kòrsou. Komo organisashon independiente i sin meta pa hasi ganashi, Fundashon pa Konsumidó no ta mará na ningun ideologia polítiko òf interesnan komersial. Meta di Fundashon pa Konsumidó ta un posishon independiente di e konsumidó, tantu ekonómiko, hurídiko komo sosial. For di aña 1984 Fundashon pa Konsumidó ta miembro di ‘Consumers’ International’.
E punto sentral pa Fundashon pa Konsumidó ta “eskoho di e konsumidó”. Pa e konsumidó por hasi esaki e mester ta bon informá, bon eduká, sa kiko ta su deber- i derechinan i sa kiko ta e pasonan ku e por tuma pa duna balor na su derechinan komo konsumidó. Un konsumidó, independiente, konsiente di su poder i posishon!
Derechinan di un konsumidó
- Derechi riba satisfakshon di nesesidatnan básiko
- Kada konsumidó mester por disponé di nesesidatnan básiko di kalidat manera awa, elektrisidat, kuminda, i un dak riba su kas na un preis razonabel.
- Derechi riba seguridat
- Tur fabrikante tin e obligashon di traha i trese produkto i artíkulonan ku no ta forma menasa pa bida di e ser humano. E konsumidó tin e derechi di wòrdu protehá kontra di produktonan i servisionan riba merkado ku ta malu pa su bida i salú. Aki un gobièrnu ta traha lei pa salbaguardiá e derechinan aki di un konsumidó
- Derechi riba informashon korekto
- Ta e derechi di kada konsumidó pa ta protehá kontra mal informashon, engaño, práktikanan froudulento, propagandanan falsu i pa e risibí tur informashon nesesario pa e por hasi un eskoho balansá na momentu di kompra. Tur produkto ku bo kumpra mester tin su instrukshon kon pa us’é i kua ta e kosnan ku bo no tin mag di hasi kuné pa esaki funshoná i no hasi daño na bo salu.Si no tin instrukshon, komo konsumidó bo tambe tin e obligashon di hasi informashon.No sinta warda ki ora e komersiante ta informá bo, pero bo mes tambe por mustra interes i puntra.
- Derechi pa eskoho liber
- Ora nos ta papia di derechi pa skohe nos kier men e posibilidat pa por kompará servisio, kalidat i garantia (sea riba término largu òf kòrtiku) promé ku bo skohe.
Por lo general nos konsumidónan aki na Kòrsou ta liber pa skohe den kasi tur área.
Ku eksepshon di ‘kompra di awa i koriente’; kasi tur otro produkto i servisio nos tin e posibilidat di por kis esun ku ta kunbiní.
- Derechi pa keda skuchá
- E derechi pa ekspresá interes di konsumidónan na momentu ku ta traha i ehekutá maneho i leinan.
Akinan e papel ku Fundashon pa Konsumidó ta hunga ta di sumo importansia den representashon di nos konsumidónan.
- E derechi pa ekspresá interes di konsumidónan na momentu ku ta traha i ehekutá maneho i leinan.
- Derechi pa reklamá
- For di ora bo paga pa un produkto òf servisio bo tin derechi di reklamá ora esaki no ta kuadra ku e kalidat ku e mester tin. Por ehèmpel si un sapatu kibra dos dia despues ku bo a kumpr’é bo tin derechi di reklamá i eksihí un otro nobo anto e negoshante. E negoshante no por obligá bo di tuma un “tegoedbon”. E konsumidó tin derechi di keda rekompensá na momentu ku e kumpra un produkto òf servisio malu.
- Derechi riba edukashon komo konsumidó
- E derechi pa haña konosementu i ekseso na informashon nesesario pa por ta un konsumidó konsiente i bon informá.
E tres sektornan, komersial, gubernamental i di konsumidó por ehèmpel mester por embarká den un kampaña di informashon riba asuntunan di konsumidó i tambe edukashon di konsumidó mester ta un parti elemental di formashon di nos muchanan.
- Derechi riba un medioambiente sano i duradero
- E derechi di biba i traha den un esfera ku no ta dañino ni menasante pa nos bida òf salú i ku ta permití nos biba digno i plasentero.
Pa biba salu i dushi tur konsumidó tin derechi di un medio ambiente sano: konsumo di aire fresku i tin akseso na awa limpi sin polushon.
Si bo ke sa mas tokante bo derechinan bo por klek aki: Fundashon pa Konsumidó
7,237 Bia mirá, 2 Bia mirá awe


text:
Si mi hasi e pregunta;: Kon nos por komprondé polítika di Bonaire mi por konta ku ta bini hopi kontesta. Si mi puntra: Ta nesesario pa nos komprondé polítika di Bonaire e kontesta por ta si òf no.
Pa medio di polítika Bonaire a bira parti di Hulanda komo Entidat Públiko. Bonaire no ta un munisipio a ni maske trese dilanti munisipio spesial. Na Bonaire MPB ke brasa Hulanda, UPB ke ta mas den Hulanda, DP ke tin un asosiashon liber ku Hulanda.
Partidonan ku no tin asiento den Konseho Insular ke tin mas outonomia, restrukturashon di Antia di seis i referèndem pa pueblo bisa kua ta e status preferí. E pensamentu pa e status nobo tabata: progreso i bienestar. Bonaire lo a bira e pèrla den Reino. Resultado ta otro. Bonaire a bai drumi banda di e gigante Hulanda i a lora kai den su brasa. Bonaire ta isolá den Antia i no a keda nada di e sintimentu komun di ta antiano manera tempu di Antia sea di seis òf sinku ku un parlamentu antiano.
Mas i mas e kontrastenan riba tereno sosial, ekonómiko, edukashonal i di moralidat ta bini dilanti. Mi ta puntra nos polítikonan: Kiko ta e motibu ku no por solushoná e problema di BOPEC i e eks trahadónan, ki ta e argumentonan ku no por; aliviá pobresa, e skarsedat di bibienda pagabel pa pueblo, eliminá e lista ku 1180 petishon pa un tereno i strukturá e kas sosial.
E punto kulminante ta ku e Akuerdo Atministrativo ku a pone Bonaire bou di kuratela ta bira visibel. Esaki ta e variante di Sint Eustatius. Mènedjer di programa a frakasá i Hulanda ta bai disidí i e tres diputadonan ta bira manera señor Franco. E spiritu ku ta dualu ta: Hulanda ta pone banda di gezaghèber un eks polítiko hulandes komo komisario i partidonan den Konseho Insular por kuminsá pensa riba e posibilidat ku Knops ta pone Konseho Insular un banda te 2023. Meskos ku Kabul a kai Kralendijk ta bai kai.


text:
ORANJESTAD – Dialuna mainta Minister Maduro di Finansa a brinda un bista riba finansa publico di nos Pais dunando detayes di Presupuesto 2022. E mandatario a mustra e cifranan cardinal pa aña 2022, a duna un bista riba e cambionan cu mas ta resalta compara cu Presupuesto 2021, a splica riba e necesidad financiero den aña 2022 y na final a duna un splicacion di e conseho di CAFT riba e concepto di Presupuesto 2022 hunto cu e reacion di Gobierno riba esaki.
Cambionan cu mas a resalta
Minister Maduro a presenta e cifranan cardinal di Presupuesto 2022 y mustra e cambionan cu mas a resalta compara cu Presupuesto 2021. Gasto di personal ta subi cu 8 miyon pa asina por brinda e 50% di e recorte di 12,6%. Servicio y producto ta subi cu 26 miyon pa motibo di escogencia di maneho pa introduci, entre otro, e Family Justice Center, pa por lanta Bureau Cannabis y Directie Innovatie, como tambe cubri e gastonan di proyectonan PPP cu tur aña ta subi. Gasto di interes ta subi cu 8 miyon pa por cubri e 1014 miyon florin total na debe di Hulanda y local. Subsidio ta subi cu 10 miyon pa por paga e 50% di e recorte di 12,6 %. Impuesto directo ta premira pa subi cu 64 miyon florin door e efecto di pago di e 50% di recorte di 12,6% y como cu ta stop e sosten financiero. Impuesto indirecto ta subi cu 42 miyon florin door di mehoracion economico. Inversion ta subi cu 16 miyon florin pa por cubri un solucion provisional necesario e planta di RWZI. Entrada lo subi cu 162 miyon florin debi na mehoracion economico y stop di sosten financiero, y gastonan lo baha cu 120 miyon florin debi cu ta stop cu sosten financiero.
Gobierno mester di 1305 miyon florin
Minister Maduro a informa cu e necesidad financiero total pa aña 2021 ta suma 1651 miyon florin, di cual 1360 miyon ta pa servicio di debe y 291 miyon ta di e deficit. E servicio di debe ta consisti di 346 miyon na debe internacional, 904 miyon di debe na Hulanda pa motibo di fiansa pa cubri gasto di COVID19 y 110 miyon na debe local. Pa cubri e debenan aki, e mandatario a splica, cu na september 2021, Hulanda a presta Aruba 523,1 miyon florin pa asina por paga debe internacional den aña 2021 (177,1 miyon) y den 2022 (346 miyon). Pa locual ta trata e debe di COVID19 cu Hulanda, ya caba Aruba a cuminsa negosha cu Hulanda pa por refinancia e debe aki cu ta madura na april 2022. E debe local di 110 miyon florin lo wordo financia via mercado local conforme palabracion cu Hulanda. E deficit di 291 miyon florin lo mester wordo financia sea via sosten di likidez di Hulanda of lo mester presta esaki riba mercado local. Pues pa implementa Presupuesto 2022, Gobierno mester busca 1305 miyon florin.
Conseho CAFT y reacion Gobierno
Por ultimo Minister Maduro a amplia riba e conseho di CAFT riba e concepto di Presupuesto 2022 y e reaccion di Gobierno riba esaki. CAFT a pidi pa baha gasto di servicio y producto na nivel di 2020. E mandatario a splica cu esaki tecnicamente no por, ya cu aña 2020 no tabata un aña normal di operacion di Gobierno. CAFT a pidi pa kita e 50% di recorte di 12,6%. Gobierno ta warda te ora Conseho di Minister di Reino tuma un decision promer cu haci cambio. CAFT a pidi pa caba cu e control di Subsidio di Salario promer cu 1 di april y hinca e suma aki den Presupuesto 2022. Gobierno a haci e cambio aki. CAFT a pidi pa duna bista financiero di cambio fiscal den Landspakket. Minister Maduro a splica cu pa aña 2023 ta spera un suma di 160 miyon, pero e ley no ta cla y pesey no por duna un bista detaya awor. Via un Nota di Cambio lo haci cambio despues na e Presupuesto. CAFT a pidi pa kita e rebaho di 2% di loonbelasting duna desde januari 2021. Gobierno ta tene cuenta cu esaki den cambionan fiscal den Landspakket na punto C. Via Nota di Cambio lo haci e cambionan necesario. CAFT a pidi pa splica e inversion di 16 miyon pa RWZI, pa cual a splica cu ta un solucion provisional ya cu Gobierno no tin e 60 miyon florin pa traha un instalacion nobo. Pues conseho 1 y 2 Gobierno no ta tuma. Conseho 3 y 6 a wordo cambia promer cu a manda e Presupuesto pa Raad van Advies y conseho 4 y 5 lo wordo haci despues via Nota di Cambio.


text:
Dikon nos ta konservá nos historia?
Kada suseso, ta un suseso fo’i pasado. Na momentu ku bo kaba di lesa e frase aki, ya kaba el a bira pasado. Aworakí e ta fresku den bo memoria ainda, pero probablemente aki un siman, luna òf aki un aña bo a lubidá esaki. Mas leu den pasado un suseso a tuma lugá, mas nesesidat lo bo tin di medionan pa yuda bo pa rekord’é. Sí bo ke rekobrá un suseso fo’i pasado, bo mester hasi un investigashon; manera un ditèktif bo mester investigá diferente pista, detayenan chikí (òf grandi) ku a laga atras den pasado. For di eseinan por rekonstruí un suseso, di mesun manera ku un reshèrshi ta resolvé su kaso. Pistanan importante di pasado ta archivonan, pero meskos tambe kuentanan di bo abuelonan, sobrá di glas ku bo haña den tera, kustumber i kantikanan di ántes, por duna hopi indikashon.
Archivo Nashonal ta warda archivonan gubernamental i archivonan di persona- i instansianan importante den komunidat. Tur e ‘pistanan’ aki por yuda bo kontestá preguntanan tokante pasado.
Un archivo ta un forma partikular di informashon, ku ta keda formá durante ehekushon di un proseso. P’esei e denominashon, “informashon mará na proseso”. E ta otro fo’i informashon for di un buki òf for di un biblioteka, ku ta informashon prosesá, esta informashon den kua un outor a prosesá su interpretashon òf pensamentu. Informashon saká fo’i un archivo ta otro: ta trata di un fuente primario, sin interpretashon. Ta warda e informashon di tal manera, pa por trese un suseso for di pasado bèk, pa medio di e fuentenan di e tempu, sin adaptashon òf interpretashon di terser persona.
Aki bou nos a selektá algun tópiko di historia di Kòrsou. Bishitá nos eksposishonnan riba e wèpsait aki òf e tópikonan riba “Canon van Curaçao”. Nos ta spera ku esaki lo hasi bo kurioso pa hasi bo propio investigashon a base di fuentenan primario dje mesun tempu ei. Pasa na Archivo Nashonal libremente. Konsulta di e diferente fuentenan ta grátis i semper lo tin un hende pa asistí bo ku bo preguntanan.


text:
WILLEMSTAD – 21 yüni 2016 – Resientemente Ofisina di Turismo di Kòrsou (CTB) a duna un rekonosementu spesial na e hóben deportista Am-fièd Hernández. Am-fièd Hernández ta un hóben di 10 aña di edat ku a yega di representá Kòrsou na numeroso okashon internashonalmente den e deporte di natashon ganando diferente premio: 50 medaya di oro, 18 medaya di plata, 11 medaya di bròns i 7 trofeo pa e skor di mas haltu. Esakinan ta motibu sigur pa duna e hóben aki un award di Dushi Hende pa di e forma aki demostr’é nos apresio. Huntu ku CTB, 9 organisashon mas tambe a duna un regalo na e hóben deportista.
E hóben a risibí e rekonosementu di Dushi Hende komo apresio pa e disiplina i responsabilidat ku e tin pa ku e deporte ku e ta ehersé. Ta trata aki di un hóben ku no solamente ta destakando riba tereno di deporte pero tambe ta hasi su bèst na skol. Su mayornan a splika kon disipliná e hóben aki ta i ku e ta tuma e deporte ku e ta hasi hopi na serio. E tin amor pa loke e ta hasi. Su mayornan semper ta sostené i ta kompañ’é na tur entrenamentu pa asina por motivá nan yu pa sigui pusha bai dilanti.
Un danki ta bai na tur e organisashonnan ku a ofresé un regalo na e hóben, esakinan ta: De Jongh’s Sportswear, Oporto Restaurant, Scooby Tours, ‘We DO Care Foundation’, Kunuku Aqua Resort, Changes Pro Sport, Curaçao Sea Aquarium, Kiwanis Piscadera i Omni Electronics. Próksimamente e hóben lo bai Merka pa sigui algun entrenamentu. Am-fièd Hernández nos ta orguyoso di bo, sigui saka kara di Kòrsou unda ku bo bai!


text:
ORANJESTAD, Aruba: Tur luna La Estrella ta lansa su campaña di “Like, Share & Win” riba Facebook. E campaña ta uno sumamente gusta, unda cu La Estrella ta regala premionan fabuloso pa su clientela. E biaha aki a regala Afl. 250,- cash na e ganado di e campaña “Like & Share”.
E team dinamico di La Estrella a scoge Gladys Kock como e ganado di e campaña. El a gana Afl. 250 Cash cu campaña di “Like, Share & Win”. Gladys a pasa busca su premio y a laga sa di ta hopi contento di por a gana e suma aki. Keda pendiente pa e siguiente campaña y bira un di e feliz ganadonan.
La Estrella Aruba a sirbi riba 60 mil cliente den e ultimo decada y awo ta cla pa sigui brinda mas y miho servicio di dialuna pa diasabra entre 9’or di mainta te cu 8’or di anochi, mientras cu riba diadomingo e ta habri di 10’or di mainta pa 2’or di merdia. La Estrella a bira masha popular pa su formula di duna 25% di descuento riba compra cash, espacio pa paga den 6 luna sin interes y sino un posibilidad pa paga den 24 luna di tempo.


text:
Cada orador tabatin palabranan di aprecio pa su inmenso calidadnan y inteligencia incomparabel
ORANJESTAD- Den e sala di EPI completamente yen, den presencia di su casa, su tres yiunan, su mayornan, su ruman mohe y demas famia, e candidato fuerte di partido AVP Richard Arends a keda anuncia. No cabe duda cu Richard ta un candidato cu calidadnan exepcional. Cada orador a elogia e inteligencia infinito di Richard Arends y tur tabata falta superlativo pa expresa nan mes ora nan tabata papia di su capacidadnan intelectual. Luciano Milliard a bisa cu Richard ta un compas cu por confia riba dje y ta sirbi como guia pa Aruba.
Sra. Selima Maduro-Halabi a expresa su mes den forma hopi personal ya cu e conoce Richard desde nan ta mucha. P’e Richard ta un tremendo tata di famia y un bon casa y yiu. Minister Bermudez tambe tabatin palabranan di aprecio pa e persona Richard Arends y a menciona varios reunion cu nan a atende hunto y unda e inteligencia di Richard semper ta hunga un rol grandi. Na final di su discurso el a priminti Richard dilanti e centenares di hende cu e ta vota p’e den e siguiente eleccion. Minister de Meza ta otro cu a conta di e capacidadnan di Richard y a recorda con apesar di su edad hoben el a sa di pone hendenan para straight ora e tabata hiba negocacionnan cu entre otro grandinan di e mundo empresarial. Richard a lidera e ekipo cu a haci e exitoso trabou di reapertura di e refineria. Aki el a negocia cu ehecutivonan halto di CITGO.
Lider di partido Mike Eman a bisa cu e calidadnan di Richard ta legio y su inteligencia incomparabel, pero esey so no ta haci un persona un bon politico. Banda di esaki Richard tin su curazon na e bon lugar. Un curazon cu ta bati pa su hendenan, pa e comunidad aki. El a finalisa su discurso bisando: Aruba ta yama bo bonbini.
Na momento cu Richard Arends a subi stage pa papia e hendenan tabata completamente entusiasma. El a gradici su casa y yiunan, su mayornan y su ruman mohe y demas famia presente. El a splica pakico el a scoge pa subi lista di partido AVP.
“E contesta ta simpel: un partido mester ta basa riba un ideologia y no riba pragmatismo. Mi ta kere firmemente den e fundamentonan di e ideologia social-cristian cu e partido ta basa riba dje. Mi ta kere den responsabilidad comparti unda Gobierno ta mantene su mes na su tareanan propio.
- Mi ta kere den un husticia social unda e ciudadano ta sinti su mes proteha door di Gobierno.
- Mi ta kere den solidaridad den nos sociedad unda nos ta comparti e peso, pero tambe e prosperidad.
- Por ultimo, y mi ta kere ta esun di mas importante, mi ta kere cu nos tin e responsabilidad di garantiza un bienestar duradero pa generacionannan cu ta bin manehando nos recursonan di un manera responsabel.”
- P’esey – pa no keda ningun duda – ta AVP e ta!


text:
Oranjestad – Dialuna marduga polis ta wordo notifica, di un pelea formal cu tiramento di boter pazuid di Citgo Boulevard.
Home Uncategorized Pelea formal cu tiramento di botter riba e parkinglot pazuid di Citgo...
Pelea formal cu tiramento di botter riba e parkinglot pazuid di Citgo Boulevard, un persona herida y dos deteni
Na yegada polis a wordo informa, cu un persona lo a resulta herida, pero e lo a wordo hiba hospitaal den auto particulier.
Na e sitio agentenan a wordo bisa di un Toyota Starlet, cu probablemente lo ta esnan cu a start e problema ya a bandona e sitio.
Lo tawata trata di problema entre dos grupo.
Polisnan a sigui tira bista rond, pa e Starlet. Na altura di Nikky beach a bin topa cu e auto aki y na e auto tawata tin algun hende.
Parti dilanti di e Starlet tawata kibra.
Eynan polis a detene un homber y tambe un muhe, cu probablemente lo tawata esnan cu a maltrata un persona na altura di Citgo Boulevard.
No ta conoci kiko a conduci na e problema aki.
Loke si nos por bisa, cu e sitio aki a bira un area di hang out pa gruponan y tipo di incidentenan asina por a spera, mirando e cantidad di hende cu ta staciona nan auto y aglomera eynan.


text:
Diabétis Mellitus
Diabétis Mellitus (DM), mas miho konosi komo suku den boka di pueblo, ta forma parti di un grupo di malesa metabóliko den kual un nivel haltu di suku ta wòrdu midi den sanger pa un periodo largu.[1] Síntomanan di suku haltu den sanger ta urina frekuente i mas set i hamber ku normal. Sin tratamentu diabétis por kousa diferente komplikashon riba termino kortiku i largu. Komplikashonnan den termino kortiku ta inklui, koma i morto. Riba termino largu komplikashonnan manera atake selebral, bista ku ta bai atras, malesa di nir króniko i malesa di kurason.
Diabétis ta un konsekuensia di un pankreas ku no ta traha sufisiente insulina òf ora sèlnan den bo kurpa no réakshona bon riba insulina. Tin tres tipo prinsipal di diabétis mellitus:
- Diabétis tipo 1 (DM 1) ta un konsekuensia di un pankreas ku no ta traha sufisiente insulina. E motibo pa kual esaki ta sosode no ta konosí.
- Diabétis tipo 2 (DM 2) ta un konsekuansia di selnan den bo kurpa ku no ta reakshona bon riba insulina.
- E di tres forma di diabétis ta okurí den hende muhe embarasá, ku prome ku nan embaraso no ta tin diabétis, ku ta desaroya un nivel haltu di suku den sanger.
Prevenshon i tratamentu di diabétis ta konsistí di un dieta salú, ehersisio regularmente, un peso normal i stop di huma. DM tipo 1 ta wòrdu tratá dor di inyekshon di insulina. DM tipo 2 por wòrdu tratá ku inyekshon di insulina pa baha nivel di suku den sanger. Den algun hende ku DM tipo 2, baha di peso ta un manera efektivo pa manehá e malesa aki. Hende muhé embarasá ku ta desaroyá diabétis durante nan embaraso ta rekupera mesora despues di nasementu di e yu.
Siñalnan i síntomanan[editá | editá fuente]
Síntomanan di diabétis sin tratamentu ta, baha di peso, urina hopi (mas ku normal), hopi set i hamber. Den DM tipo 1 e síntomanan aki ta desaroya rapidamente (dentro di siman òf luna). Al kontrario, den DM tipo 2 nan ta desaroya poko poko i den sièrto kaso nan ta ousente.
Maske e síntomanan menshoná aki riba ta esnan mas komun tin diferente otro síntomanan ku ta presenta den hende ku DM ku no ta spesifiko pa e malesa aki. Dolor di kabes, kansansio, heridanan difísil pa kura, infekshon di kueru i bista ku ta bai atras òf bista wazu.
Komplikashonnan[editá | editá fuente]
Tur forma di diabétis ta kore riesgo di komplikashonnan riba termino largu (10-20 aña). Un di e komplikashonnan mas grandi ta dańo na vena ku ta duna mas chèns pa haña problema ku kurason.
Un di e promé komplikashonnan ta daño di vena chikí ku ta kousa problema ku wowo, nir i nèrvio. Daño na wowo ta resulta den bista ku tiki tiki ta bai atras i sieguedat. Daño di vena di nir ta resulta den proteína den urina ku den termino largu por kousa malesa di nir króniko. Hende ku malesa di nir króniko mayoria bia mester di diálisis òf un transplante di nir. Daño di nèrvio den kurpa ta e komplikashon mas komun. Síntomanan ta doló i menos sintído den man ku pia.
Sièrto hende ta haña herida na pia ku ta difísil pa kura i ku tin bia ta wòrdu tratá dor di amputashon.


text:
Punda— Curaçao Medical Center e siman aki ta bai disidí pa stòp tur operashon elektivo pa pashèntnan di SVB. E motibu prinsipal ta pasobra ku CMC no ta risibiendo sufisiente pago for di SVB pa finansiá e operashonnan. E situashon aki ta pone kuido na Kòrsou den un problema serio.
Entre CMC i SVB, aparte di tin un kaso andando den korte, tin diferente disputa riba tarifa i kompensashon. CMC na 2020 a hiba un pèrdida di kasi 30 mion miéntras te ku sèptèmber 2021 ta kalkulando e sifra pa yega 38 mion florin. E motibu mas prinsipal di e pèrdida ta pa motibunan di diferensha entre SVB i CMC pa lokual ta trata kosto di kuido diario. Entre CMC i SVB tin un diferensha di por lo ménos 700 florin pa lokual ta trata kompensashon pa estadia den e instituto. CMC ta kargando kasi 60 mil dia di kuido anual i na un diferensha den pago di 700 florin pa dia, por papia fásilmente di por lo ménos 40 mion na diferensha.
CMC i SVB ta e.o. den korte unda e claim di CMC por yega 30 mion florin òf mas. E problema ta dual. Di un parti SVB ta paga lokual tin na presupuesto i CMC ta bai korte pa eksihí adaptashon i pago pa e diferensha. E Lei di Konsenso COHO, mediante ehekushon di Landenpakket ta tratando na yega na un solushon pa oumentá tarifanan di kuido den e segundo liña di kuido. Esaki den koperashon ku kompanianan asegurado. Pero COHO no ta yega na tempu. CMC a baha e kortina i stòp di duna sierto servisionan na pashènt di SVB. CMC for di salida a konfrontá problemanan finansiero. I ku e tarifanan aktual no tin muchu espektativa tampoko.
Pa por sobrebibí, CMC mester yega un okupashon di riba 90%, lokual no a logra debí na Covid. Covid na dos okashon a para operashon elektivo na CMC lokual a baha okupashon i awor e desishon pa stòp operashon elektivo pa klientenan di SVB, tampoko no ta yuda. CMC ta operando ménos pashènt i konsekuentemente okupashon di kama ta baha pasobra tin ménos pashènt ku ta keda drumi den CMC. Un otro aspekto ku a kousa problema na CMC ta pashèntnan di Covid ku ta kostando mas sèn i ta drumi mas largu den CMC. Ta kalkulá ku durante 2021, okupashon na CMC a yega 82%.


text:
Korsou
MQ-9 Reaper ta keda mas largu na Kòrsou
E avion die eksplorashon sin tripulashon MQ-9 Reaper ta keda desplegabel te 1 di yüli otro aña, desde Aeropuerto Hato na Kòrsou. Esaki ta sosedé pa prepará personal di Forsanan Aéreo pa tareanan aun mas pisá i operashonnan ekstenso. Sekretario di Estado Christophe van der Maat durante un bishita na Region Karibe Hulandes a duna esaki di konosé.
3 di e 4 aparatonan ku a kumpra, ta na Kòrsou desde kuminsamentu di e aña aki. Un destakamentu di 40 persona a kuminsá ku e asina yamá fase di tèst i evaluashon. Sigun plan esaki ta terminá medio desèmber. Despues e staf ta sigui traha na e disponibilidat operashonal.
E kondishonnan faborabel di wer i e disponibilidat di espasio aèreo tabata motibu pa hasi mas prueba ku e sistema sin tripulashon riba e isla. Ademas e aparato ta kolekshoná tur informashon komo sosten di e organisashonnan (militar) den Region Karibe Hulandes.
Van der Maat: “Tremendo ku MQ-9 Reaper lo por keda desplegá pa 6 luna mas largu, pa sostené e Komando di Forsanan Naval region Karibe i Wardakosta region Karibe. Personalmente mi a eksperenshá kon imprtante e aparato ta akinan, ku su kapasidat di sensor, pa entre otro e lucha kontra kriminalidat organisá. Periodonan ku a pasa koleganan di Forsanan aéreo a test e avion ekstensamente. Ta bon ku e 6 lunanan benidero nan por sigui ku nan treinen.”
Base Aéreo Leeuwarden ta risibí medio desèmber e di kuater aparato i 2 asina yamá (Ground Control Stations) Stashonnan di kontrol riba tera. Eseinan ta komparabel ku cockpit, pero e ora ei na tera. E avion por lo pronto ta keda almasená. Ambos cockpit segun ta di spera, otro aña si ta bira operashonal. Na e momentu ei tambe for di Region Karibe Hulandes, e aparatonan por keda manehá desde Leeuwarden. E area na Friesland finalmente ta duna ubikashon na tur e sistemanan teknológikamente avansá aki. Ademas di e aktual 4 ta trata di un kantidat igual, ku ta keda agregá aserka. Eseinan entre tantu a keda pidí kaba (https://www.defensie.nl/actueel/nieuws/2022/06/24/defensie-koopt-versneld-f-35s-en-mq-9-reapers).
E MQ-9 Reaper ta kolekshoná datos i informashon djariba. Ta di aploudí ku e maneho pa medio di satélite, esaki por keda manehá ront mundu. E sistema ta pas kompletamente den e deseo di Defensa pa por operá a base di akshon militar basá riba informashon.


text:
KRALENDIJK – E klup di futbòl di Tera Kòrá ku ta s.v. ATC bou di presidensia di sr. Aaron Martis, djasabra último den oranan tempran di anochi na su kluphùis na Tera Kòrá, a bendishoná unifòrm pa tur su ekiponan hubenil den e kategorianan di U-7 te ku U-19, tambe senior.
Ku esaki s.v. ATC ta preparando pa ta bon representá den kampionato futbòl 2020-2021 ku ta dediká tambe na s.v. ATC un bia mas, kampionato ku ta kuminsá djabièrnè awó 29 di ougùstùs 2020 den Stadion Kralendijk na Playa. E promé partido di e kampionato ta entre e ekiponan s.v. Uruguay di Antriòl Pariba i s.v. Young Boys di Nort Saliña
E parti ofisial di e enkuentro a kuminsá ku palabranan di bonbiní di sr. Aaron Martis ku ta alabes presidente di s.v. ATC. E la splika ku e bendishonamentu di e unifòrmnan lo bai ta otro for di loke nos konosé.
E dianan ku a pasa o sea e dianan aki, kasi tur dia nos tin yobida.
Na e fèlt di ATC tin un palu di Tamarein di mas ku 200 aña bieu.
Tur e dianan di yobiba nan a fangu e awa ku tabata basha for di e palu di tamarein. A usa takinan dje palu aki pa hinka esakinan den e awa i di e forma aki bendishoná e unifòrmnan. Algu sigur ku a hala atenshon.
E anochi aki tabatin tambe diferente invitado ku a hiba palabra despues di e presidente. Entre otro e presidente di FFB, sr. Ludwig “Luti” Balentin i diputado di deporte di nos isla, sr. James Kroon. E mandatario den su diskurso a komprometé su mes ku yerba artifisial lo bini sigur na Fèlt s.v. ATC. Tambe a hiba palabra e èks-pesidente di s.v. ATC sr. Frensel Janga ku na e okashon aki tambe a entregá un bunita plakat komo rekonosementu i gradisimentu pa e 25 añanan ku ela karga s.v. ATC di su bario komo presidente.
Riba potrètnan esenanan di e bendishonamentu di e unifòrmnan.


text: KRALENDIJK – Suidadano kritiko sr. Arthur Sealy den un komunikado pa prensa ta bisa: ”Pa luna di mart tin tres punto ku na mi konsepto, ta importante pa pueblo ta mas enbolbí. Nan ta; akuerdo di atministrashon, bakunashon i elekshon pa parlamentu hulandes. Tur tin influensia direktamente riba e pueblo. E akuerdo di Atministrashon ta kana sumamente lento. Pueblo no ta mira; un mehoransa di atministrashon, Kolegio Ehekutivo no ta duna muestra di ta pone preshon pa drecha e aparato gubernamental, no tin un plan, konosí pa pueblo tokante drechamentu di kareteranan, ta algu no sistemátiko ta tuma lugá, no tin kas sosial, no tin un maneho finansiero, nada riba e parti di trabou i entrada, nada tokante krio di bestia i peska, nada visibel riba dunamentu di tereno”, Arthur Sealy a skirbi den un karta resientemente. “Sekretario di estado RaymondKnopsdi CDA no ta kontentu ku ehekushon di e akuerdo i diputado Kroon, ke pa vota CDA. Relashoná ku e elekshon riba 15,16 i 17 di mart na Hulanda no tin aktividat ta tuma lugá di parti di partidonan polítiko. Si pueblo no tin informashon, ta e partidonan polítiko tin e deber di duna informashon na pueblo pa bai vota. Bonaire ta parti di Hulanda i pueblo mester por bisa kua ta e partido(nan) ku e ta kere ta traha na bienestar di Bonaire. Keda sin bai vota i reklamá ku Hulanda i hulandesnan ta rasista, diskriminatorio i kolonisadó no ta yuda. Djis pensa ta ken ta pèrkurá pa un enseñansa na nivel ku asta otro islanan ta yalurs riba islanan BES, ken ta manda bakuna pòrnada pa Bonaire, ken ta pèrkurá pa Bonaire tin un salubridat na òrdu ku por tin un guia pa ora un pashènt bai pafó di Bonaire. Tokante bakunashon ta solamente konsehalnan Bernabela i TjinAsjoe, a bisa di ta bai bakuná, Konsehal Coffie, ta inkliná, dependé su situashon di salú, pa tuma bakuna i konsehal Abraham, ta duda i ta laga e libertat den man di kada hende. Ami ta bai registrá pa tuma bakuna i ta vota ‘ChristenUnie’ pa sekretario di estado di salubridat, bienestar i deporte señor Paul Blokhuis”, Arthur Sealy a bisa.


text:
Gobierno y sindicato ta para na mesun banda y kier pa e recorte wordo kita
Den e ultimo dianan aki, un topico cu ta den discusion e dianan aki bou di sindicatonan, ta e recorte di salario di 12,6%.Prome Minister Evelyn Wever-Croes, reaccionando riba esaki, ta remarca cu talves ta bon pa recorda con tur cos a cuminsa.
Mesora cu Covid a bati na nos porta na maart aña pasa y Aruba a pidi Hulanda pa sosten di likides, Hulanda a pone condicion cu mester recorta salarionan di empleadonan. Aruba a propone dia 30 di april 2020 un recorte di 12,6% te cu 31 di december 2020, pero unilateralmente Hulanda a cambia esaki dia 18 mei 2021, den ‘tot nader order’.
No solamente esey, sino Hulanda a pone esaki como condicion na sosten di likides, estilo ‘take it or leave it’, pues si Aruba no acepta, no tin sosten di likides.
Na fin di 2020 Hulanda a recorda Aruba cu e recorte mester sigui den 2021 ‘tot nader order’. Secretario di Estado Knops a bolbe ripiti cu tanten cu Aruba ta depende di sosten di likides di Hulanda, e recorte mester keda na vigor.
Pa 2022, segun tur calculacion, Aruba ta bay tin mester ainda di sosten di likides, pa 6 luna, total pa como 300 miyon florin. Luna pasa, 22 di october, Aruba a pidi Hulanda, ya cu pa 2022 lo mester di sosten di likides solamente pa 6 luna, pa mitar di aña, pa baha e recorte di salario di empleadonan tambe na mita. Pues pa den 2022 no corta 12.6%, pero solamente 6.3%.
Siman pasa, dia 16 nov Hulanda a informa Aruba cu a pidi conseho di CAFT cu lo keda cla prome cu 30 di november2021. Gobierno ta den espera di contesta. “Pues, e no ta den man di Gobierno di Aruba, e ta den man di Gobierno Hulandes awor”, Prome Minister a enfatisa.
Prome Minister a enfatisa: “Gobierno di Aruba ta para na e banda di sindicatonan, nos kier mescos cu sindicatonan. Mi deseo mas grandi ta di elimina e recorte pa tur hende haya nan salario completo.
Pero den esaki Hulanda tabata duidelijk: tanten nan tin cu duna nos placa tur luna, nan ta pidi pa empleadonan di sector publico y semi publico sigui entrega parti di nan salario.
Nos a reuni cu sindicatonan dos biaha e luna aki caba y ambos reunion a bay bon. Den e ultimo reunion mi a pidi pa no pone na riesgo e recuperacion di nos pais. Pasobra sino, nos ta mas leu for di cas.
Den medionan di comunicacion mi por a destila cu sindicatonan ta pidi pa por negocia cu Hulanda. Ami ta sostene e iniciativa aki, pero mi ta realistico, no tin espacio pa negocia.
Ta mescos cu ora bo cera un hipotheek cu un banco y bo hayabo obliga pa bay di acuerdo cu e condicionnan, despues bo no ta bay bek y re-negocia condicionnan. Nos a purba y ‘as we speak’ ta purbando, peor ainda no tin reaccion positivo di Hulanda.
Pero atrobe, si ta esey sindicatonan kier, ami ta sostene, pasobra atrobe mi ta bisa, nos ta para na e mesun banda cu sindicatonan. Nan mester djis pidi esey.
Mi kier ripiti cu mi ta compronde e posicion di sindicatonan, mi ta respeta e trabou di sindicato, y mi tin hopi aprecio pa e trahadonan, mienbronan di sindicato. Nos ta para na banda di sindicatonan. Nos kier mesun cos cu sindicatonan kier, y mi deseo mas ferviente ta pa por elimina e recorte di salario, pa cada trahado bay cas cu nan salaio completo. Pa nos logra esaki, Aruba mester sigui e rumbo di recuperacion, y den esaki Aruba tin mester di nos tur. Di Gobierno, di sindicatonan, di Parlamento, di empleadonan y di sector comercial. Nos lo sigui na mesa di dialogo cu sindicatonan y tur gremio pa logra e recuperacion di nos pais”.


text:
E 4 partido ku a kuminsá kaso, lo no por partisipá na elekshon.
E partidonan Forsa Elevá (FE), partido Koperativista i Patriótiko (PKP), Frente Obrero i Liberashon 30 di mei (FOL) i partido Reskate Integral Kòrsou (Prik) no a logra pa medio di un huisio sumario pa haña derecho di partisipashon na elekshon di 30 di sèptèmber awor. E kuater partidonan a kuminsá un huisio sumario kontra Pais Kòrsou pa motibu ku nan ta kuestioná e legalidat di e proseso di sostenementu di lista na Kòrsou. Den nan petishon na hues e partidonan a bisa ku pa motibu ku por a vota únikamente na 6 lokalidat, a krea un inkumplimentu pa e derechi di voto liber debí ku no a duna votadónan sufisiente oportunidat pa duna sosten. A kontrarestá esaki bisando ku e lokalnan di sosten i lokalidatnan tabata sufisiente pa kubri e kantidat di votadónan ku a kalkulá.
Konseho Supremo Elektoral a konsiderá nan eksperienshá di 2003, na momentu ku a asigná lokalidatnan pa duna sosten. Entre otro a konsiderá, repartishon geográfiko di poblashon i konsentrashon di poblashon pa área, pero tambe kantidat di votadó pa lokalidat. Hues a bisa tambe ku na e okashon akí tabatin asta un periodo mas largu pa sostené lista, esta durante 2 dia, for di 8or di mainta te 8 or di anochi i tambe e kantidat relativamente abou ku kada lista mester pa por a partisipá na elekshon, esta 870 voto. Pues 6 lokalidat pa duna sosten no tabata un opstrukshon real. Hues a rechasá e petishon. Durante sosten di lista dia 20 i 21 di ougùstùs FOL a optené 622 voto, Prik 505 i FE/PKP 62 voto.


text:
ORANJESTAD, 29 september 2020
Segun resumen di awe por tuma nota cu 144 persona mas a recupera, tin 62 caso nobo di Covid-19 di residente (34% "positive rate"), total di activonan a baha cu 83 persona y ta na 727 awe, total di testnan haci ta 388, testnan haci bou di residentenan na laboratorio di hospital ta 184 y total di caso di fayecimento relata na Covid-19 a aumenta na 26, palabra di forsa y profundo condolencia na famia.
Hospital ta informa cu tin un total di 47 persona interna di cual 11 ta den cuido intensivo y 36 ta isola riba piso general.


text:
Por haña tereno di Gobièrnu pa e siguiente usonan: bibienda, rekreashon, komersial, industrial, turístiko, agrario òf sosial.
Petishon pa tereno pa uso komersial
Un kompania òf organisashon ku ke risibí un tereno di Gobièrnu, mester yena un formulario di registrashon i mester trese e siguiente dokumentonan:
- Ekstrakto di registro di Kámara di Komersio, no mas ku 2 luna bieu; e ekstrakto aki ta kosta fl. 7.50
- Si ta disponé di esaki, pèrmit di alokashon
- Kopia di legitimashon bálido; sea pasport òf sédula
- Pa kompanianan eksistente, kopia di e relato anual mas resien
Petishon pa otro uso
Un persona òf organisashon ku ke bini na remarke pa risibí un tereno di Gobièrnu pa otro uso ku no ta pa bibienda ni uso komersial, por manda un karta di motivashon pa Domeinbeheer.


text:
Glen Sulvaran ta papiando ku PAIS.
Den e dianan ku a pasa Parlamentario Glen Sulvaran a papia ku un delegashon di PAIS. Asina fuentenan yegá na e partido ta indiká. No solamente, Sulvaran, pero tambe otro personanan yegá na Sulvaran lo ta den kombersashon ku e komishon ku ta enkargá ku formashon di lista pa PAIS. Lo mester tabata remarkabel pa Sulvaran pa topa na otro banda di mesa, su èks kolega den PAR, Pedro Atacho, asina un fuente yegá ta splika. Atacho ya pa un tempu kaba ta miembro di PAIS i huntu ku Michael Samson ta enkargá ku formashon di lista. Algun tempu pasá Sulvaran a deklará ku e lo ta intresá pa bai PAR bèk. Sinembargo lider di PAR, Zita Jesus-Leito a pone bon kla, ku PAR a sera tur porta pa Sulvaran, despues ku na 2012, el a kibra ku e partido pa bira independiente i drenta gobièrnu. Sulvaran su motivashon tabata, ku e kier a hasi tur su posibel pa tene Gerrit Schotte i MFK for di gobièrnu e tempu ei. E mesun motivashon e tin awor atrobe pa elekshon 2016. Komo tal e Parlamentario ta papiando ku PAIS, pa mira si por yega na akuerdo, debi ku e loke sigui den gobernashon i mantené su kandidato José Jardim komo Minister di Finansas den un posibel periodo nobo di gobernashon.


text:
Huez den caso di hoben di 17 aña haya cu arma ta señala
All Stories
ORANJESTAD (AAN): Diahuebs mainta e homber J.K.L. di 21 aña via video conference
El a baha pisa riba e grupo
Nan ta wordo acusa di duna informacion y viola regla di trabao di Polis
E discusion ta: aplica ley hubenil of aplica ley adulto
ORANJESTAD (AAN): Recien Corte di Husticia a dicta sentencia den e caso penal cu Ministerio Publico
Ta sospecha via donacionnan haci na Fondo Curazon Berde
Despues di sinta castigo e mester haya tratamento obligatorio
Dilanti Huez awor Fiscal a exigi castigo combina
Dialuna mainta a presenta otro schedule di tratamento


text:
ORANJESTAD (AAN): E sistema electronico cu a wordo instala na Aruba, unda cu Inmigracion Aruba (IA) ta conecta directamente riba computernan di e.o. Ministerio Publico ta birando un herment valioso den e combate contra criminalidad.
All Stories
ORANJESTAD (AAN): Pa awor e mama a keda sin auto, como cu e vehiculo ta confisca! Tur esey danki na su yiu homber cu a dicidi na fia e vehiculo pa bay comete ladronicia hunto cu su brothernan!
ORANJESTAD (AAN): Tabata Diaranzon marduga banda di 1:50 am, cu automobilistanan coriendo riba Watty Vos Boulevard a bin topa cu cantidad di obheto riba caminda, incluyendo un baranca gigantesco, y tambe tin mancha di azeta.
ORANJESTAD (AAN): Na varios pais e ta algo cu ta socede regularmente. Na Aruba den pasado tambe, un accion asina a yega di wordo teni, y el a resulta exitoso.
Polis di Oranjestad cu diferente control policial
ORANJESTAD (AAN): Diaranzon banda di 12:25 am, net ora cu unidad di Polis ta na Sasaki Service Station ta yenando e tanki gasolin di nan unidad,
Cuerpo Policial:
ORANJESTAD (AAN): Tur cos ta mustra cu nan movimento riba lama a bay na un forma sospechoso!
Tur fraccion a uni na e comision institui pa wak con ta introduci maneho di idioma cu mas ta cumbini pueblo
Parlamentario Ricky Hoek ta informa:
Dos otro a logra huy


text:
ORANJESTAD - Despues di algun sesion di negociacion intensivo pero alavez constructivo, recientemente Federacion di Trahadornan di Aruba (FTA) y Hilton Aruba Caribbean Resort a firma nan di 10 contrato colectivo di trabao (CAO) desde e prome acuerdo cu a wordo firma 31 aña pasa na 1991.
ORANJESTAD – Prome di januari 2023 ta yegando rapidamente sin claridad riba ley fiscal nobo. Asina e gremio comercial Aruba Trade and Industry Association (ATIA) ta bisa diamars. Segun e gremio, Gobierno di Aruba (GoA) a informa comunidad di Aruba na augustus cu no lo continua, pa awo, cu e reforma fiscal pa un sistema di BTW, pero a opta pa keda cu e sistema actual y hisa BBO. Adicionalmente, GoA a informa cu nan a opta pa introdci algun di e medidanan cu mester a bin cu e reforma fiscal pa un BTW, awo hunto cu e subida di e BBO. ATIA a vocifera den pasado caba riba algun di e medidanan.
ORANJESTAD - Dialuna ultimo Departamento di Mucha y Hoben (DMH) conhuntamente cu Vereniging LVAK (Landelijk Vereniging Aandachtfuncionaris Kindermishandeling) di Hulanda a organisa e prome recapacitacion di profesionalisacion p’e Supervisornan di Codigo y Train de Trainers di Codigo di Proteccion Aruba. Un total di 33 profesional for di 4 sectornan tabata presente na e training, cu a inicia pa 9:30 am y a termina pa 4:00 pm via di Zoom, cu 4 profesional ekipa y cu contenido relevante.
ORANJESTAD - Conforme e tarea di e Comite di Maneho Monetario (CMM) pa evalua, determina y duna transparencia riba e accionnan di maneho monetario di Banco Central di Aruba (BCA), BCA ta comunica lo siguiente. Durante e reunion di 12 di oktober 2022, CMM a dicidi pa mantene e reserva obligatorio na 24,0 porciento entrante 1 di november 2022. Di e manera aki, e banconan comercial mester tene un balansa minimal na BCA cu ta igual na 24,0 porciento di e depositonan riba termino cortico di nan clientenan. E decision pa mantene e reserva obligatorio na 24 porciento ta basa primordialmente riba e bahada continuo den e nivel di likides excesivo na e banconan comercial, ademas di un nivel adecua di reservanan stranhero persistente.
PALM BEACH – Den conexion cu temporada di Thanksgiving y den celebracion di e dia mundial di derechonan di mucha, Aruba Marriott Resort & Stellaris Casino a organisa un fundraising Thanksgiving brunch na La Vista día 20 di November 2022.


text:
HUNTU. PA DILANTI.
E kambio ta kuminsá ku pasonan chikí.
Si bo ta un humadó adulto kla pa kuminsá usa un mihó alternativa pa sigui huma, òf bo a hasi e kambio kaba, IQOS ta aki pa bo. Ofresiendo un toke moderno ora ta disfrutá tabaku, pero sin huma ni shinishi,IQOS ta yuda bo move ku plaser.
E produkto aki no ta liber di riesgo. E ta kontené nikotina ku por hasi bo adikto. Solamente pa adultonan ku di otro manera lo sigui huma òf usa produktonan ku ta kontené nikotina.
“IQOS tabata e punto pa e kambio tantu pa mi komo mi pareha. Kómodo, práktiko, funshonal. Nunka mas sin é. Kompletamente satisfecho.”
Ta bale la pena pa komparti mihó opshonnan ku bo amigunan
Ta e kambio. Registrá pa haña un kódigo di referensia pa un amigu adulto ku ta huma pa asina e usa esaki ora e ta riba IQOS.com. Yuda bo amigunan adulto ku ta huma pa kuminsá un eksperensia liber di huma awe.Rekomendá un amigo
INFORMASHON IMPORTANTE: IQOS no ta liber di riesgo, e ta proporshoná nikotina ku por hasi bo adikto.
Purba IQOS
Purba un aparato IQOS na kas pa [14]dia i deskubrí e sabor di tabaku real ku ta keinta ¡no kima.


text:
General
See all posts
Monton di sushi Sabana Liber ta un criadero mahos di sangura tambe
ORANJESTAD (AAN): Danki na e app yama FIXI cu bo por download awor riba bo smartphone, hendenan a raporta un dump ilegal cu a ser crea door di hendenan sin escrupulo den un hanchi bunita na Sabana ...
ATIA ta opina cu plan di impuesto 2023 ta solamente tene cuenta selectivamente cu algun preocupacion di gremionan
ORANJESTAD (AAN): Aruba Trade & Industry Association (ATIA), tuma nota di e relato di Premier Evelyn Wever-Croes, y tin cu informa comunidad cu nos ta lamenta cu ta purba crea apoyo politico, per...
Presentacion di resultado di estudio di Transporte Publico
Minister di Salud y Turismo sumamente satisfecho cu firmamento di MOU entre HOH y ImSan
Gabinete Wever-Croes ta pone integridad central
ORANJESTAD (AAN): Gabinete Wever-Croes contrario na e gobierno anterior, a pone integridad central den e programa. Premier Evelyn Wever-Croes ya den Gabinete Wever-Croes 1, a anuncia un vision ambicio...
Cinco luna pasa el a entrega verwijsbrief y awor ta tende cu kizas te luna di Juli 2023 lo bay atende
Recesion lo afecta cada sector na forma diferente!
Habitantenan di Malmok y Arashi tambe ta indica cu caminda ta basta kibra
Minister di Cultura ta felicita Maybelline Arends-Croes cu e merecido reconocemento ‘Crioyo di Oro’
Negociante Francis Giel hopi contento cu apertura di Caya Grandi pa circulacion di auto
Politica
See all posts
Hechonan castigable a socede bao Ministro Sevinger pasobra mecanismonan di control no a existi
ORANJESTAD (AAN): Awe Diabierna 9 di December ta ser yama “International Anti-Corruption Day”, esta un “Dia Internacional Contra Corupcion”. Tur hende di bon boluntad mester por conmemora y tambe d...
Ministro Thijsen a atende congreso “Gelijkwaardigheid binnen het Koninkrijk”
ORANJESTAD (AAN): Informacion for di Den Haag ta indica cu Minister Plenipotenciario di Aruba na Hulanda, mr. Ady Thijsen a atende e prome dia di e congreso “Gelijkwaardigheid binnen het Koninkrijk...
Den e plan di impuesto 2023 a tene cuenta cu hopi di e preocupacionnan di gremionan
ORANJESTAD (AAN): E ley cu ta encera e plan di belasting a yega Parlamento y lo wordo trata prome cu fin di aña, pa asina tin un cambio fiscal cu ta drenta na vigor 1 di januari. Aworaki a pidi dep...
Un pais tin hopi beneficio ora cu su nivel di integridad ta halto
ORANJESTAD (AAN): Nacionnan Uni a decreta 9 di december como Dia Internacional contra Corupcion. Den cuadro di esaki na Aruba a decreta e siman di 5 pa 9 di december como: Siman Nacional di Integr...
Minister Endy Croes encanta cu 'Nacht Museum' organisa pa Filomena College MAVO
Mocion pa mantencion structural y compra di un planta nobo pa RWZI ta 'nonsense' pa Dowers
Gobierno ta celebra logro riba lomba di pueblo
Policial
See all posts
‘Maneha bao influencia tin su consecuencia’
ORANJESTAD (AAN): Fin di aña 2022 ta yegando y den cuadro di esaki Cuerpo Policial Aruba lo bay tin mas control estricto den trafico. Luna di December ta conoci pa ta un luna druk. Hopi chauffeur m...
Razzia den marduga na cas na Bushiri pa detene otro sospechoso di mata Juni Carty
ORANJESTAD (AAN): Manera ta di spera, oficialnan hudicial di Departamento di Recherche di distrito di Noord (conoci como Departamento DAR-2), a sigui profundiza nan mes riba e crimen hororoso comet...
Pronto lo introduci e ley di iniciativa contra coremento roekeloos
Corte Superior a aproba matrimonio di mesun sexo na Aruba
Comunidad y Polis mester traha hunto pa logra un fin di 2022 mas sigur
Camara di seguridad a capta ladronnan a purbando di drenta Animal Health Veterinary Hospital
Diadomingo marduga tabatin atraco riba Gio Burger na Tanki Flip
Hit & Run fatal na Playa a wordo ocasiona pa chauffeur masculino di 24 aña
Hudicial
See all posts
Diesnuebe aña di prison reparti pa mama y su dos yiunan cu tabata bende droga
ORANJESTAD (AAN): Corte di Husticia recien a dicta sentencia den e caso penal cu Ministerio Publico a cuminsa contra e mama S.S. di 65 aña, e yiu muher S.S.A. di 30 aña y e yiu homber S.J.A. di 31 aña...
Hues a condena trio cu a importa 60 kilo di droga y un revolver cu balanan na 4 aña y 6 luna di prison
Mientras cu Fiscal a exigi 7 aña di prison ...
Hof a condena homber envolvi den importacion di 110 kilo di cocaina na 6 aña y 10 luna di prison
Ministerio Publico a apela e sentencia cu e sospechoso a wordo declara liber ...
1 aña y 6 luna di prison pa muher Jamaiquino cu tabata bende marihuana
ORANJESTAD (AAN): E muher Jamaquino V.B.’(6) a scucha Hues confirma e exigencia di Fiscal esta 18 luna di prison, di cual 8 luna ta condicional. ...
8 aña di prison pa homber cu a tira riba cas na Pos Chiquito
E mucha di 16 aña a haya castigo combina ...
Mucha di 15 aña envolvi den tiramento riba un cas na Pos Chiquito
Fiscal a exigi 10 aña di prison pa esun cu a tira ...
18 aña di prison pa pareha cu a asesina Frans Angela na forma cruel na Zeewijk
Ministerio Publico y Polis cu accion di entrega di arma di candela
Huez ta duna castigo halto pa posesion di arma di candela ...
Cuarenta luna di prison pa trio cu a importa 28.9 kilo di marihuana
ORANJESTAD (AAN): Recien Corte di Husticia a dicta sentencia den e caso penal cu Ministerio Publico a cuminsa contra e muher Venezuela Y.M., e hombernan A.M.D., H.M., J.S.D. Via video conference e s...
Fiscal a exigi 5 aña di prison pa Parlamentario Benny Sevinger
Deporte
See all posts
Proyecto deportivo ambicioso cu ta uni Aruba y Curacao lo inicia den comienso di 2023
Minister di Deporte a revela: ...
E prome coaching clinic di USA Baseball na Aruba tabata exitoso
Un total di 70 coach a participa y ricibi nan certificado ...
Team Tsunami a caba cu tur leyenda den domino
Ya caba Harley Owners Group Aruba a tene nan Cena di Pasco
Na Juli venidero tin competencia internacional di Bowling na Aruba
Aruba Dolphins cu logronan grandi na Naco 2022 na Santo Domingo
Legendarionan di pariba lo bataya cu Tsunami den domino
Red Stone a suta team Playa
Barracuda campeon 2022 di Torneo Febiar Bola 8
Apertura di campeonato Gala Taekwondo Kyorugi & Poomsae
Obituario
See all posts
Sra Vda. Theresita Lucia Ridderstaat Kelly
“Señor ta mi wardador, mi’n tin falta di nada. Den cunucu di yerba berde e ta ponemi sosega. E ta hibami na awa trankil, Pa mi bolbe haña ...
“Ida-Lee Downey-Every”
“Laga tur loke ta spera mi ta bunita. Laga tur locual cu mi encontra na caminda ta bunita. Laga tur locual cu mi laga atrás keda ...


text:
WILLEMSTAD- 7 di desèmber 2019 – Bon bini na United Airlines! E buelo inougural di United Airlines ta marka regreso di e aerolínea na Kòrsou despues di kasi un dékada. Ku regreso di United Airlines, awor Kòrsou por akomodá más bishitante for di Nort Amérika.Den un ambiente ameno na Aeropuerto Internashonal Hato a tuma lugá selebrashon di e buelo inougural di United Airlines for di Newark, New Jersey pa Kòrsou. Durante e resepshon a hiba palabra, Minister di Tráfiko, Transporte i Planifikashon Urbano sra. Zita Jesus-Leito, Senior Manager International Network Planning di United Airlines sra. Jessi Grewal, CEO di Curaçao Tourist Board sr. Paul Pennicook, Director of People & Communications di Curaçao Airport Partners sra. Narayana Camelia i CEO di Curaçao Hospitality & Tourism Association sr. Miles Mercera.
Sr. Pennicook a kompaña sra. Grewal riba e promé buelo pa Kòrsou despues di a atendé e seremonia ku a tuma lugá na Newark Liberty International Airport. Tur pasahero riba e promé buelo, tantu e buelo ku a sali for di Newark ku destinashon Kòrsou komo e buelo ku a sali di Kòrsou pa Newark a risibí un sertifikado konmemorativo firmá pa CEO di e aerolínea. E buelo direkto di United Airlines pa Kòrsou lo keda efektuá riba tur djasabra saliendo Newark Liberty International Airport mainta 8:33 i lo yega Kòrsou pa 2:30 di mèrdia. E buelo di regreso lo sali Kòrsou pa 3:30 mèrdia i lo aterisá na Newark Liberty International Airport pa 7:35 anochi. E buelonan ta keda efektuá ku un boeing 737 ku un kapasidat di 126 stul. E servisio nobo di United Airlines ta hasi posibel pa mas turista bin eksperensiá e produkto úniko ku Kòrsou ta brinda. Nos playanan bunita, kultura riku, historia, arkitektura, variedat di atrakshonnan turístiko, entretenementu i mas ku tur kos nos hendenan amabel.
E konekshon direkto ku Newark ta un logro importante pa Kòrsou den e esfuersonan pa sigui krese airlift for di e merkado di Estádos Unídos. Na mes momentu e ruta aki ta brinda tambe mas opshon di biahe pa nos pueblo lokal. Gobièrnu di Kòrsou, Ofisina di Turismo di Kòrsou (CTB), Curaçao Airport Partners (CAP), Curaçao Airport Holding (CAH) i Curaçao Hospitality and Tourism Association (CHATA) ta felisitá United Airlines ku e buelo nobo i ta deseá nan tur kos bon.


text:
Nuebe persona, incluyendo 6 mucha a fayece pa motibo di tiramento na un scol na ciudad di Kazan, e informacion ta bin di medionan estatal. Autoridad lo registra e edificio pa asina haya e persona culpabel.
RIA Novosti a informa cu tabata evacua muchanan di scol. Un hoben a keda deteni, nan ta kere cu e ta e posibel atakante. Dos docente a fayece y otro cuatro persona a keda hospitalisa. Medio TASS ta informa riba un di dos tirador culpabel.
Un fuente di servicio di emergencia tambe a bisa e medionan di RIA Novosti cu tabata papia di un explosion ‘tin hopi huma’ e fuente a agrega. A manda 21 ambulancia pa e scol.


text:
IDEA kier a invita tur esnan cu tin un negoshi existente of cu ta den proceso pa habri un negoshi pa asisti na su workshop di: ‘Time for taxes’.
E workshop aki ta presenta door di Departamento di Impuesto (DIMP) y lo tuma luga otro siman, diamars, dia 15 di november 2022.
Algun topiconan:
- Inkomsten y winstbelasting;
- Administratieplicht;
- Aangifteplicht;
- Toepasselijke belastingen, manera BBO, LB and primanan social;
- Kico tur mester tene cuenta cu ne y con pa aplica esaki ora bo tin un negoshi.
E workshop aki ta completamente GRATIS y ta tuma luga na Departamento di Asuntonan Economico, Comercio y Industria na Sun Plaza, di dos piso di 9.00 am pa 12.00 pm.
Pa tur empresario existente of cu ta den proceso pa habri un negoshi y cu kier atende e workshop aki mester registra via e siguiente link.
Si acaso mester di mas informacion por yama nos na telefon #: 521-2440/ 521-2439.
Cupo ta limita, nos ta ward’abo!
Abo tin un Idea? Haci bo Idea realidad. Bishita Idea na Departamento di Asuntonan Economico, Comercio y Industria, na Sun Plaza di dos piso, y nan lo yud’abo cu tur informacion y guia necesario.


text:
This post is also available in: English, Spanish
kuek ta e segundo mas toxic elemento den e mundu. e mas minüt konta damages cells. mas than 2/3 di e excreted kuek den humans ta derived di amalgams; kuek crosses e maternal placenta den e developing fetus; e ta capable di inducing outo immunity diseases; kuek inmediatamente í continually challenges e kidneys, e por enhance e prevalence di antibiótika resistant intestinal bacteria, í pueblo exposed na kuek ta na riska na lowered fertility. esaki ta djis un partial leishi.
kí ta e alternatives na amalgam fillings? dental composite (the restorative ki ta merka ku djente bonding technique) ha been e material di chòis pa creating tooth-colored fillings pa padilanti teeth pa mashá decades (since e 1960’s).


text:
ORANJESTAD – Pa aña 2021 departamento di impuesto DIMP no ta otorga plachi di number nobo. Asina vocero di e departamento, Meverly Romano a bisa durante un conferencia di prensa diaranzon mainta. Motibo principal ta falta di fondo y prioridad pa inverti den e proyecto aki e aña aki. Esaki ta nifica cu e aña 2021, lo sigui uza e mesun plachi di 2020, y lo no tin un sticker pa specifica si a paga of no. Como tal tambe, lo no cobra e suma di e plachi, esta e 20 florin extra, sino solamente e suma di impuesto cu e cliente debe pa e aña. Pues lo paga e impuesto pa 2021, pero lo keda uza e plachi di 2020. Algo cu a sosode den pasado caba ora cu tabatin e uso di plachi di e aña anterior y esaki a bay te hasta 3 aña largo (plachi blauw). Si tin hende cu ta haya auto nobo, lo e haya un plachi di aña 2020, pues di e colornan di e aña aki, y tin cu paga e plachi e ora si di 20 florin fuera di e impuesto regular. Ora cu paga number di auto pa aña 2021, lo no controla seguro tampoco.
ORANJESTAD - Awe merdia Federacion di Trahadornan di Aruba (FTA) y Boticanan di Servicio a firma nan di dos contrato colectivo di trabao (CAO). Den e acuerdo aki e enfoke principal tawata fortificacion di e poder di compra di e empleado, cual a resulta den tanto un aumento porcentual di salario pa e duracion di e acuerdo como tambe un ahuste na e structura di salario, ampliando esaki pa asina tin mas espacio pa crece. Ademas a acorda un aumento anual di e bonus di fin di aña como tambe e dianan di vakantie. E CAO tin un duracion di 4 aña.
ORANJESTAD – Recientemente Aruba Airport Authority N.V. (AAA) a organisa su di tres “Spotter’s Day”. Desde 2018, Aeropuerto di Aruba a reconoce cu tin un interes grandi pa “plane spotting” na nos isla. Mas y mas spotter ta ‘tag’ Aeropuerto di Aruba den nan potret y pa e motibo ey, na 2018, a tuma luga e prome “Spotter’s Day”. Debi na e interes grandi ricibi, a dicidi cu “Spotter’s Day” lo bira un evento anual pa Aeropuerto di Aruba. Despues di dos aña ausente, e aña ‘ki a invita tur spotters pa asina aplica pa participa na Spotters Day.
ORANJESTAD - E asosacion conoci como Aruba Timeshare Association (ASA) su iniciativa di entrenamiento rond e isla, presenta pa CHTA Education Foundation, a haya un sorpresa riba recientemente ora cu pa medio di Tom Pas cu a pasa un rato pa combersa cu e 24 supervisornan. Pas tabata gerente di Education Foundation entre 2002 cu 2013 y ta pasiona riba su desaroyo personal y yuda otro hende haya un chens pa mehora nan bida profesional.
ORANJESTAD – Segun e ultimo encuesta di Noticiacla na luna di augustus di e aña aki, Aruba tabata dividi riba e tema di matrimonio di mesun sexo. Por lo menos entre e 850 personanan cu a participa den e encuesta. Y entre esnan cu tabata pro pa cambia e ley pa permiti matrimonio di mesun sexo, e grupo mas grandi tabata kier pa esaki sosode pa medio di un referendum. Interesante ta cu den e encuesta aki, e participacion di hende muher tabata mas cu e ser masculino, reparti 54% contra 46%. Un 1% tabata registra como ‘otro’.
ORANJESTAD - Evert Bongers, autor di varios publicacion tocante historia di Aruba manera e.o. ‘Augustus scur’ y ‘De kolibrie op de rots: En meer over de geschiedenis van Aruba’ a publica awor su buki titula ‘Goudkoorts! En meer over de geschiedenis van Aruba’. Directora di Biblioteca Nacional Aruba a ricibi algun ehemplar for di sr. Evert Bongers pa e coleccion nacional como tambe e coleccion di biblioteca publico. Pronto por consulta of lesa e buki aki na biblioteca.
ORANJESTAD - Diasabra 3 di december ultimo tabata e dia special rond mundo pa pone atencion na e Persona cu Limitacion. E aña aki atrobe Departamento di Asunto Social a para keto riba e dia pa reflexiona riba e bida di e persona cu ta biba cu un limitacion na Aruba. E tema di Nacionnan Uni pa 2022 ta “Solucionnan transformativo pa desaroyo incluso: E rol di innovacion pa fomenta un mundo accesibel y husto (Transformative solutions for inclusive development: The role of innovation in fueling an accessible and equitable world) ”.


text:
Rotaract Club of Aruba ta organisando mayan dia 30 di mei nan di 7 edicion di You Inc. Seminar, e aña aki pa prome biaha virtual, na Papiamento y completamente GRATIS! Manera semper You Inc. Seminar kier brinda desaroyo profesional y tambe personal na cada un individuo den nan bida diario.
E tema di e seminario lo ta “Reinventa Bo Mes”
Cu e pandemia actual a bin hopi cambio den nos bida, cosnan cu a pasa cu a afecta nos trabou, nos manera di comunica, nos bida social y profesional. Esaki a trece inseguridad y duda pa mayoria hende personalmente y/of profesionalmente. Hopi no tabata prepara pa por a deal cu e situacion actual. Cu e seminario aki You Inc. kier brinda e ideanan, tips y tricks, pa sobresali inspira y motiva pa sigui pa dilanti of encurasha pa tuma e stap pa un comienso nobo y alabes reinventa bo mes.
You Inc. Seminar 2021 lo consisti di 3 panelista y como invitado special Jandino Asporaat. E mainta aki lo tin como hosts y moderador Larissa Bermudez y miembro di Rotaract Club of Aruba: Jair Vesprey.
E panelista nan lo ta:
Rocío Burgos – Branding Specialist. Rocío lo elabora riba business y personal branding. Haña sa poco “tips and tricks” con pa brand bo mes y/of bo compania.
Johnny Boekhoudt – Psicologo forensico. Johnny lo bay elabora riba salud mental. Un tema sumamente importante, mirando con nos bida diario a wordo afecta door di e pandemia actual.
Herrick Henriquez – Director di Aruba Trade & Industry Association (ATIA). Herrick lo elabora riba finansa y tambe entrepreneurship door di su añanan di experencia den e areanan aki riba diferente nivel.
Como invitado special e aña aki ta Jandino Asporaat, naci na Curaçao, bibando na Hulanda. Jandino ta conoci den nos comunidad como un comediante, cu su rolnan sumamente popular como Judeska, Gerrie y Koffie, caminda el a sa di destaca y crea un nomber pa su mes den Reino Hulandes. Loke mayoria no sa ta cu Jandino tambe a converti su mes exitosamente como un entrepreneur den area di television, pelicula, skirbi buki, tienda di paña y un negoshi di produci programa pa television y pelicula. Jandino como invitado special lo bay elabora con el a reinventa su mes riba e caminda pa exito y tambe e lo conta con un di su soñonan ta di uni e islanan den Caribe pa colabora mas intensivo. Su trayectoria di exito ta uno di aspira y admira.
Sintoniza mayan 30 di mei 10or di mainta pa 12or di merdia LIVE y completamente GRATIS via Facebook page di Rotaract Club of Aruba y na canal di TeleAruba. Haña sa mas over di e topiconan interesante cu lo wordo presenta durante e seminario e aña aki.
Por sigui e trabounan cu Rotaract ta haci via Facebook: Rotaract Club of Aruba of via Instagram: @rotaractaruba. Pa mas informacion di nos club por bishita www.rotaractaruba.com


text:
Durante e “werkconferentie”relaciona cu e Studiesuccess
Fin di September Universidad di Aruba a organisa e “werkconferentie” relaciona cu Studiesuccess. Durante 4 Landenoverleg cu a tuma lugar den luna di maart na Hulanda entre Ministernan di Enseñansa di Hulanda, Aruba, Corsow y St Maarten a toka e tema di Stuciesuccess. Aruba na e momentonan ey a escohe y pone su mes disponibel pa “host” e conferencia riba e topico aki na final di september 2022. Universidad di Aruba atraves di entreotro Prof. Rector Viola Heutger y comision tabata encarga pa organisa y trek e projecto aki. Sigur Nicole Spellen y Ron Borhmans a hunga un rol importante den esaki. Den cuadro di e werkconferentie aki tabata di bishita na Aruba delegacionnan di St Maarten, Corsow, Saba, St Eustatius, Bonaire y klaro Aruba. Hulanda tambe tabata tey cu un delegacion entreotro Hogeschool Rotterdam y Hogeschool Amsterdam pero tambe cu representantenan di Ministerio di Onderwijs di Hulanda. Entre otro Secretaris General di Onderwijs di Hulanda drs.Marjan Hammersma. Minister di Enseñansa y Deporte di Aruba a reuni separa na su Bureau cu Marjan Hammersma kende tabata den compania di Aldrik in’t Hout. Por engeneral un bon reunion. Minister di Enseñansa a ricibi varios pregunta alrespecto e Doorlichting rapport y por a splika amplio e plan van aanpak cu Bureau di Enseñansa ta bezig cune alrespecto esaki. Alaves Minister a intercambia idea cu e Secretaris General di Onderwijs di Hulanda y a splika den detayes e retonan cu Aruba ta confrontando. Algo cu Minister a splika hopi kla ta e postura di CAFT alrespecto presupuesto engeneral cual ta frena tur desaroyo den enseñansa. A splika e Secretaris General cu gobierno di Aruba atreves di un maneho diligente di Minister Presidente Evelyn Wever Croes y Minister di Finansas Xiomara Maduro a logra baha e deficit causa pa Covid 19 di 1028 miyon di aña (2020) pa 25 miyon pa cu aña (2023) pero esaki sinembargo no ta bon suficiente den wowo di CAFT unda CAFT ta keda exigi pa corta miyones entreotro den enseñansa cu menasa di aanwijzing. Sigur Minister di Enseñansa ta opone fuerte e consehonan aki di CAFT comokiera CAFT ta basando su mes hasta riba calculacionnan robez. Alaves ningun pais rond mundo tampoko ta corta den Enseñansa pior despues di Covid 19. Pero por lo demas Aruba ta hasiendo su maximo esfuerso pa cumpli cu varios recomendacionnan di e doorlichting tussenrapportage y ta hasiendo avansenan grandi cu tiki fondo alrespecto. Secretaris General di Onderwijs drs.Marjan Hammersma na final a entrega Minister Endy Croes como obsekio 2 buki masha interesante esta Antilliaanse erfgoed volume 1 Toen en Nu y volume 2 esta Nu en verder cu masha hopi informacion. Minister a keda masha agardecido cu e detaye aki. All by all un tremendo reunion unda por a bay den basta detayes y asina Hulanda por tin poko mas bista “indepth” di trabounan duro cu Aruba ta ehersiendo riba dicho tereno.


text:
WILLEMSTAD- Na Regentesselaan por ripará bon ku e portal online pa hasi deklarashon di impuesto tantu pa negoshi komo partikular ta perkurá pa menos rei. Servisio di Impuesto ta boga pa e aña aki motivá mas tantu hende posibel pa hasi nan deklarashon i paga impuesto online. Esaki ta no únikamente lihé, pero ta tambe fasil i sigur.
Servisio di Impuesto di Kòrsou ta raportá ku den 2016 mas ku 55.000 deklarashon di negoshi i partikular a keda entregá via di e portal. Den desèmber 8.867 deklarashon di negoshi a keda entregá, miéntras ku den mesun luna di e aña anterior a entregá 1.845 deklarashon online.
Prinsipalmente Impuesto di Benta (OB)
Deklarashon di OB ta loke mas a keda entregá: den 2016 esaki tabata 26.110. Pero e portal online ta keda usá tambe hopi pa hasi deklarashon di Impuesto riba Entrada i primanan (17.984 den 2016) i seguro di malesa i invalides (ZV/OV.) Pa seguro di malesa i invalides a drenta 8.470 deklarashon desde ku a introdusí e posibilidat pa deklará esaki na yüli 2016. Den 2016 un total di 1.041 deklarashon di Impuesto riba Ganashi (WB) i 648 verzamelloonstaat a keda entregá.
Ministerio di Finansa aña pasá a tene diferente kampaña den medionan di komunikashon pa informá i motivá pa hasi deklarason atrabes di e portal online. E kampañanan aki a resultá eksitoso. Servisio di Impuesto lo sigui ku tipo di kampañanan aki pa informá i motivá e pagadó di belasting pa deklará i paga su belasting online. Rápido, fasil i sigur.
Gráfiko di e kantidat di deklarashon online hasí dor di negoshinan den 2016.


text:
KRALENDIJK, – UNICEF Nederland ta lansa mini-dokumentarionan, den kua kuater famia boneriano ta keda dokumentá ora nan ta pasa nan tempu huntu komo famia na nan manera mas faboritu i nan ta share esaki ku otronan. Nan ta lansa e mini-dokumentarionan pa promé bia den e simannan benidero i ta…
TOURISM CORPORATION BONAIRE KONHUNTAMENTE KU PLATAFORMA RINCON TA ORGANISÁ E ÚLTIMO BARIO FESTIVAL PA E AÑA AKÍ
Entrante promé di yanüari 2023suèldu mínimo i tur benefisio sosial lo oumentá na Hulanda Karibense. Awe minister di Maneho di Pobresa, Partisipashon i Penshun a anunsiá e sumanan konkreto.Lo oumentá e suèldu mínimo ku 18,2 porshento na Boneiru, 14,3 porshento na Sint Eustatius i 15,0 porshento na Saba. Pa un…


text:
Notisia
Enfoká notisia
Kolaboradónan di KPCN i BKCN ta sigui kurso di ‘meldkamer’
Kralendijk - Kuater kolaboradó di ‘meldkamer’ di Kuerpo Polisial Hulanda Karibense (KPCN) i dos empleado di Kuerpo di Bombero Hulanda Karibense (BKCN) resientemente a sigui un kurso intensivo
Notisia di polis di djaluna 24 di òktober te ku djabièrnè 28 di òktober 2022
Kralendijk - Kiebro den kas - Riba djadumingu 23 di òktober a drenta keho di kiebro den un kas situá na Kaya Barakuda. Deskonosínan a kibra drenta entre 12 or di mèrdia i 4.30 or di atardi i a bai ku entre otro un televishon di marka Samsung, un stòfzùiger di marka Inventum, algun joya di marka Buddha to Buddha, un Macbook Apple kolo di plata, un tas di makiahe i algun brel di solo. Ta investigando e kaso.
Notisia di polis di djabièrnè 28 di òktober te ku djaluna 31 di òktober 2022
Kralendijk - Aksidente ku skuter - Riba djadumingu 30 di òktober un aksidente ku un skuter a tuma lugá na Kaya Nikiboko Sùit.
Un ‘meldkamer’ mas moderno pa Hulanda Karibense
Kralendijk - For di komienso di ougùstùs 2022 a inisiá ku remodelashon di e meldkamer pa e islanan di Hulanda Karibense, situá na Boneiru, komo parti di e ‘Project vernieuwing meldkamer Caribisch Nederland’
Triángulo di Boneiru ta lamentá i kondená violensia den sentro di siudat
Kralendijk - Ultimo tempu ta parse ku tin mas i mas molèster di grupo di hende ku ta okashoná disturbio den sentro di siudat, kaminda tin bia ta surgi te asta bringamentu. E momentu mas tristu tabata e insidente violento di siman pasá, filmá pa mirónes i kompartí ampliamente a traves di medionan sosial.
Notisia di polis di djaluna 17 di òktober te ku djárason 19 di òktober 2022
Kralendijk - Outo ta bòltu - Alrededor di 8.15 or di anochi riba djamars 17 di òktober, sentral di polis a risibí notifikashon tokante un aksidente ku a tuma lugá na altura di Jato Bako. Shofùr di un outo ku un patruya kier a para pa kòntròl, no a duna oido na esaki, a purba kore bai laga e patruya i bai bòltu. Ambulans a transportá shofùr i pasahero di e outo pa hospital pa tratamentu médiko. Ta investigando e kaso.
Mas notisia
Notisia di polis di di djaluna 7 di novèmber te ku djárason 9 di novèmber 2022
Kralendijk - Skuter hòrta lokalisá Den oranan di mardugá, alrededor di 1.30 or, riba djárason 9 di novèmber a drenta keho di ladronisia di un skuter kolo pretu di marka Yamaha, numerá MF-1240. E skuter tabata stashoná dilanti di un kas situá na Kaya Mandolin i tabata na lòk ku un lòk di kontakto. Doño di e skuter a bula lanta dor di zonido pafó i a topa ku 3 mucha hòmber na momentu ku nan tabata purba hòrta skuter di e bisiña tambe. E mucha hòmbernan logra hui. E patruya ku a akudí na e sitio a bin topa ku un otro skuter di marka Yamaha, numerá MF-497, stashoná den un otro kaya pega ku Kaya Mandolin. Probablemente esaki tambe tabata prosedente di ladronisia, mirando ku e tabata stashoná mei mei di kaminda. A hiba e skuter warda di polis pa ward’e. E doño por bin busk’e despues di por mustra un ID bálido.
Notisia di polis di djabièrnè 14 di òktober te ku djaluna 17 di òktober 2022
Kralendijk - Aksidente entre bus i quad - Riba djadumingu 16 di òktober, alrededor di 7 or di anochi un aksidente entre un quad i un bus a tuma lugá riba Kaya Internashonal. Ambulans a transportá shofùr di e quad pa hospital pa tratamentu médiko. Dor di e aksidente a sera e kaya i mester a guia tráfiko un ratu. Departamentu di tráfiko ta investigando e kaso.
KPCN: Un operashon eksitoso di FinEC (tim Kriminalidat Finansiero Ekonómiko) i TDO (Tim Investigashon Digital)
Kralendijk - Na kuminsamentu di aña, Kuerpo Polisial Hulanda Karibense a risibí notifikashon di un posibel kaso di froude den un kompania di hür situá na Kaya Internashonal. E kompania aki ta atendé ku hür di bibienda na nòmber di e doñonan tantu pa plaso largu komo kòrtiku (di fakansi). Esaki tabata motibu pa e tim di Kriminalidat Finansiero Ekonómiko resientemente fundá a inisiá un investigashon pa motibu di e notifikashon. For di e investigashon a resultá ku tin sufisiente motibu pa sospechá froude i falsifikashon.
Notisia di polis di djárason 12 di òktober te ku djabièrnè 14 di òktober 2022
Kralendijk - Detenshon - Den oranan di mardugá riba djabièrnè 14 di òktober a detené dos hòmber. A detené un hòmber di inisial I.A.d.P. di 18 aña i un hòmber di inisial J.A.R.T. di 22 aña na Kaya Boebi en konekshon ku violashon di Lei di Opio BES. A para e sospechosonan den nan vehíkulo pa un kòntròl ku a kondusí na un rastreo den e outo. Durante di e rastreo a bin topa ku un kantidat di droga i artefaktonan pa prepará droga pa benta. Ta investigando e kaso.
Notisia di polis di djabièrnè 7 di òktober te ku djárason 12 di òktober 2022
Kralendijk - Aksidente di ‘golfcart’ Alrededor di 7 or di mainta, riba djárason 12 di òktober un aksidente a tuma lugá riba e rotònde na misa di Playa. Shofùr di un ‘golfcart’ a pèrdè kòntròl bai dal den un palu di lus. E shofùr a deklará ku el a pèrdè kòntròl dor ku e kaminda tabata muhá. Ambulans a transportá e shofùr pa hospital pa tratamentu médiko.
Rastreo digital na Hulanda Karibense: un ‘casestudy’ tokante krímen sibernétiko
Kralendijk - Entrante aprel 2021 KPCN a lansa un tim sibernétiko spesial ku komo meta pa duna bon sosten e añanan benidero riba tereno di krímen sibernétiko. Banda di e ‘Team Digitale Opsporing’(TDO) (tim di rastreo digital), e unidat di krímen sibernétiko (CCU) ta hasi un kontribushon enorme na desaroyo di spesialidatnan di reshèrshi den kuerpo.
Notisia di polis di djaluna 3 di òktober te ku djárason 5 di òktober 2022
Kralendijk - Detenshon pa ayudo ku hòrtamentu di kabritu Den oranan lat di atardi riba djaluna 3 di òktober doño di un kunuku a topa ku tres hòmber na momentu ku nan tabata hòrtando kabritu.
Notisia di polis di djabièrnè 30 di sèptèmber te ku djaluna 3 di òktober 2022
Kralendijk - Ladronisia den negoshi situá na Kaya Korona - Den oranan di mardugá riba djaluna 3 di òktober un kaso di ladronisia a tuma lugá den un kompania situá riba Kaya Korona. E ladronnan a kousa daño konsiderabel na e edifisio i a bai ku un montante di sèn kèsh. E kaso ta bou di investigashon.
Notisia di polis di djárason 28 di sèptèmber te ku djabièrnè 30 di sèptèmber 2022
Kralendijk - Detenshon pa maltrato - Riba djabièrnè 30 di sèptèmber a detené un hòmber di inisial B.A. di 27 aña di edat en konekshon ku maltrato ku un arma. E sospechoso a ataka un hòmber i a maltrat’é ku un arma. A konfiská un sambèchi pa mas investigashon.
Notisia di polis di djaluna 19 di sèptèmber te ku djárason 21 di sèptèmber 2022
Kralendijk - Kiebro den negoshi - Riba djaluna 19 di sèptèmber a drenta keho di kiebro I ladronisia den un negoshi situá na Kaya L.D. Gerharts.
Investigashon detenshon empleado di KPCN
Kralendijk - Riba djaluna 19 di sèptèmber a detené un empleado di Kuerpo Polisial Hulanda Karibense en konekshon ku violensia den esfera privá.
Notisia di polis di djárason 14 di sèptèmber te ku djabièrnè 16 di sèptèmber 2022
Kralendijk - Aksidente Kaya Internashonal Riba djaweps 15 di sèptèmber un aksidente entre dos outo a tuma lugá riba Kaya Internashonal. Personal di ambulans a atendé un di e shofùrnan na e sitio mes i e no mester a bai hospital.
Notisia di polis di djaluna 12 di sèptèmber te ku djárason 14 di sèptèmber 2022
Kralendijk - Detenshon Den oranan di mardugá riba djárason 14 sèptèmber a detené un hòmber di inisial R.M.W.E. di 56 aña di edat den Centrumgebied en konekshon ku kiebro i ladronisia. E sospechoso a bai ku komestibel for di un restorant situá den Kaya Grandi. Ta investigando e kaso.
Akshon di limpiesa di ‘beslag ruimte’(área ku ta kontené artíkulonan konfiská) di Kuerpo Polisial Hulanda Karibense
Kralendijk - Riba djabièrnè 4 di novèmber 2022 KPCN lo organisá un akshon di limpiesa di e área ku ta kontené artíkulonan konfiská (beslag ruimte) di warda di polis Playa. Ta trata di artíkulo òf vehíkulo pa kual tin un poder hudisial pa destruí i ku mester retirá for di tráfiko di forma adekuá.
Promé ‘Cybersecurity Convention’ na Boneiru
Kralendijk - E siman tras di lomba e departamentu di Cybercrime (krimen sibernétiko) di Kuerpo Polisial Hulanda Karibense a organisá, pa promé biaha, un ‘Cybercrime Convention’na Boneiru.
Akshon di limpiesa di ‘beslag ruimte’(área ku ta kontené artíkulonan konfiská) di Kuerpo Polisial Hulanda Karibense
Kralendijk - Riba djabièrnè 4 di novèmber 2022 KPCN lo organisá un akshon di limpiesa di e área ku ta kontené artíkulonan konfiská (beslag ruimte) di warda di polis Playa. Ta trata di artíkulo òf vehíkulo pa kual tin un poder hudisial pa destruí i ku mester retirá for di tráfiko di forma adekuá.
Notisia di polis di djabièrnè 9 di sèptèmber te ku djaluna 12 di sèptèmber 2022
Kralendijk - Detenshon pa buracheria públiko Riba djaluna 12 di sèptèmber alrededor di 2.20 or, a detené un hòmber di inisial P.R.P.O. di 59 aña di edat en konekshon ku buracheria públiko. E sospechoso tabata pará kantu di kaminda ta oriná den pleno bista. Ademas a konstatá ku e hòmber tabata bou di influensia di alkohòl. A detené e hòmber i a hib’e warda di polis.
Notisia di polis di djarason 7 di september te ku djabierne 9 di september 2022
Kralendijk - Detenshon pa manehá bou di influensia Den oranan di mardugá , alrededor di 1. 50 or di djabièrnè 9 di sèptèmber, a detené un hòmber di inisial Z.A.G. di 22 aña di edat en konekshon ku manehá bou di influensia di alkohòl. E sospechoso tabata manehá si lus sende i tambe tabata mustra komportashon peligroso di manehá riba karetera. P’esei a par’e i despues di kòntròl a detené.
Kampaña Froude di Identidat (ID) a kuminsá
Kralendijk - Pa prevení froude di identidat (Froude ku ID) na Hulanda Karibense, Kuerpo Polisial Hulanda Karibense (KPCN) a start un kolaborashon ku Centraal Meldpunt Identiteitsfraude (CMI) di Rijksdienst voor Identiteitsgegevens (RvIG). Huntu nan a traha un kampaña di informashon, den kua pa medio di diferente kanal ta duna mas splikashon tokante kiko ta Froude di identidat (ID), kon bo por prevení esei i kiko bo por hasi pa prevení e forma di delinkuensia (sibernétiko) akí. Awor ta asina leu, e kampaña di informashon a kuminsá e siman akí.
Notisia di polis di djaluna 5 di sèptèmber te ku djárason 7 di sèptèmber 2022
Kralendijk - Detenshon pa maltrato Riba djamars 6 di sèptèmber a detené un hòmber di inisial I.M.L. di 43 aña di edat na Kaminda Lagun en konekshon ku maltrato ku un arma. E sospechoso a kòrta un dama ku un kuchú na su man. Ta investigando e kaso.


text:
E gobernador Cuomo a bisa awe cu e no ta prohibi ‘trick-or-treat’ na New York. “Mi no lo prohibi ‘trick or treaters’ pa bay di porta pa porta”, Cuomo a bisa na News12 Long Island. “Mi no ta kere ta apropia. Bo tin bisiña. Si bo kier bay bati na porta di bo bisiña, Dios bendiciona bo. Mi no ta bay bisa bo pa no hacie. Si bo kier haci un paseo cu bo yiu den e vecindario, mi no ta bay bisa cu bo no por hiba bo yiu keiro den e vecindario. Mi no ta bay haci esey”, el a agrega.
“Mi lo duna mi conseho y guia y despues bo ta tuma bo decision loke bo ta haci e anochi aki”. E declaracion ta bin un luna prome cu e celebracion, pero otro estadonan di e pais ya a prohibi e spirito memey di e pandemia di COVID-19. California’s Los Angeles County a cancela e fiestanan di Halloween siman pasa mencionando temor pa e virus, pero despues rapidamente a cambia e desicion y na su luga a recomenda pa e hendenan keda cas.
E oficina di Cuomo a bisa cu nan lo emiti un guia pa e practicanan sigur prome cu 31 di october, pero ya nan a duna luz berde na e labertinonan di maishi y ‘hayrides’, cu restriccionnan cu ta inclui capacidad reduci, rekisitonan di distanciamento social y tapaboca obligatorio. E porcentahe di infeccion den henter e estado di New York a mantene bou di 1 porciento pa e ultimo 38 dianan, segun e cifranan di Health Department di e estado cu a keda publica dialuna.


text:
Madel Jacopucci a ricibi na aña 2013 e Reconocimento FOCUS PERSONAHE y ta un di e invitadonan cu semper ta resalta na eventonan social, pa su look impecabel. Madel su trabou na Guardian Group Fatum ta encera cu e ta responsabel pa e Eventonan y Comunicacion.
E carisma y beyesa di Madel desde hoben a capta atencion y na aña 1975, a coron’e como Teen Princess Aruba. Esaki tabatin impacto den su bida, cu desde hoben, el a percura pa semper ta bon representa unda cu e bay. Tanto su etapa di Miss como su participacion como miembro di Aruba Female Jaycees a yud’e, cu awendia hopi di su trabou ta encera e parti di protocol, etiket, public speaking y e cantidad di contactonan social y profesional, tanto na Aruba como internacionalmente.


text:
Gastunan inesperá
Un entiero kasi semper ta inesperá. Esei ta nifiká ku tin ku regla hopi kos den korto tempu i si bo no ta bon sigurá bo gastunan por akumulá drástikamente. Lastimamente hopi famia no por kumpli ku deseonan di nan ser keri pa motibu di gastunan inesperá. E suma mínimo ku por sigurá ta 4.000 florin, pero komo ku gastu di entiero ta subi den transkurso di tempu, nos ta konsehábu pa kuminsá ku un suma mas haltu, òf subi’é despues di tempu.
Deseonan di kada hende ta diferente. ENK ta invitábu pa bishitá nos ofisina òf pasa serka un di nos konseheronan di seguro pa risibí un splikashon detayá di e diferente opshonnan, sumanan sigurá I kantidat di prima. ENK ta traha bo pólisa i bo por kuminsá paga bo prima mensual. Pa tene e prima mensual mas abou posibel, nos ta konsehábo hasi pago outomátiko via banko òf serka nos na ofisina. Tambe por duna nos un outorisashon pa kobra bo prima via di SOAW.
Ademas, pa bo komodidat nos ta ofresé un servisio èkstra di kobransa mensual na kas. Ora bo fayesé, bo famia por pasa na ofisina di ENK ku e pólisa di seguro i e akta di fayesimentu. ENK ta duna nan un karta di garantia na balor di e suma sigurá. Ku e karta ei nan por akudí mesora na El Tributo, ku lo sòru pa un entiero òf kremashon digno, bunita i segun bo mes deseonan.


text:
ORANJESTAD, Aruba Casi Nobo tin su campaña di “Thank God It’s Friday” riba facebook y e participacion ta sigui crece, di cual ta pone cu e campaña tin resultadonan exitoso. E siguidonan di e pagina mester a “Like & Comment” bou di e post di “T.G.I.F.” pa asina por a gana un Gift Certificate Afl. 150.
Pa por a gana e gift certificate di 150 florin, cliente y participantenan tabata comenta pakico nan mester bira e ganado. Na final di dia a saca e ganado kende tabata Ehtliene Figaroa. Casi Nobo ta masha contento cu e acogida di su campañanan tin riba Social Media. Keda pendiente pa e siguiente campaña di Casi Nobo unda cu por gana tremendo premionan.
Despues di e apertura di Crown Furniture & Electronics riba L.G. Smith Boulevard 156, Casi Nobo, compania ruman, a dicidi di tambe expande su localidad cu e meta di por brinda na su clientenan un luga mas espacioso y cu mas variedad. Casi Nobo ta situa den e edificio unda antes tabata Crown Furniture & Electronics na Dakota, den avenida Milo Croes.
Casi Nobo ta un tienda unda bo por haya tur sorto di articulonan electro-domestico, mueblenan, aparatonan electronico, instrumentonan musical, computernan, laptop y hopi mas, na prijs masha economico mes. E variedad grandi aki cu Casi Nobo ta ofrece na su clientenan ta inclui articulonan nobo pero tambe restaura den condicion perfecto.
E personal amabel y atento di Casi Nobo ta warda bo di dialuna pa diasabra di 9:00am – 6:00pm. Pasa bishita nan awe mes, cera conoci cu tienda y ricibi 25% riba bo cumpra cash. Casi Nobo tambe ta duna bo facilidad pa cumpra credit y 0% di downpayment.